               AN COIMISIÚN EORPACH
            An Bhruiséil,7.8.2020
            COM(2020) 361 final
            2020/0166(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh a ghlacfar thar ceann an Aontais Eorpaigh sa Choiste Riaracháin um an gCoinbhinsiún Custaim um Iompar Idirnáisiúnta Earraí faoi Carnets TIR maidir leis an togra chun an Coinbhinsiún a leasú

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh a ghlacfar thar ceann an Aontais sa Choiste Riaracháin a bunaíodh leis an gCoinbhinsiún Custaim um Iompar Idirnáisiúnta Earraí faoi carnets TIR
                  1
                (“Coinbhinsiún TIR”) i ndáil le roinnt leasuithe atáthar a bheartú a ghlacadh ar Choinbhinsiún TIR.

               2.Comhthéacs an togra

               2.1.An Coinbhinsiún Custaim um Iompar Idirnáisiúnta Earraí faoi carnets TIR

               Is é is aidhm don Choinbhinsiún Custaim um Iompar Idirnáisiúnta Earraí faoi carnets TIR an 14 Samhain 1975 (“Coinbhinsiún TIR”) iompar idirnáisiúnta earraí a éascú ó oifigí custaim imeachta go hoifigí custaim chinn scríbe agus tríd an oiread tíortha agus is gá. Tháinig an Comhaontú i bhfeidhm in 1978. Ó Shamhain 2019 amach, tá 76 pháirtí sa Choinbhinsiún, lena n‑áirítear 75 stát agus an tAontas Eorpach. Tá an tAontas Eorpach ina pháirtí conarthach i gCoinbhinsiún TIR
                  2
                ón 20 Meitheamh 1983 i leith, agus tá na Ballstáit uile ina bpáirtithe conarthacha i gCoinbhinsiún TIR freisin.

               2.2.An Coiste Riaracháin

               Tá an Coiste Riaracháin ag gníomhú faoi chuimsiú an Choinbhinsiúin Chustaim um Iompar Idirnáisiúnta Earraí faoi carnets TIR. Is é ról an Choiste Riaracháin leasuithe ar Choinbhinsiún TIR a bhreithniú agus a ghlacadh. Is amhlaidh a chuirtear tograí chun vóta agus tá vóta amháin ag gach Stát ar páirtí é agus ar a ndéantar ionadaíocht ag seisiún den Choiste Riaracháin. Tá inniúlacht eisiach ag an Aontas i réimse an chustaim a rialaítear le Coinbhinsiún TIR. Mar aontas custaim agus eacnamaíoch, áfach, níl cearta vótála ag an Aontas sa bhreis ar chearta vótála a Bhallstát, i gcomhréir le hAirteagal 52(3) den Choinbhinsiún. Páirtithe is ea iad na Ballstáit go léir agus tá cearta vótála acu.

               Is le tromlach dhá thrian de na páirtithe a bheidh i láthair agus a chaithfidh vóta a ghlacfar leasuithe ar Choinbhinsiún TIR. Chun cinneadh a dhéanamh, tá gá le córam a mbeidh líon nach lú ná aon trian de na Stáit is páirtithe ann.

               2.3.Gníomh beartaithe an Choiste Riaracháin

               I mí Dheireadh Fómhair 2020, le linn a 73ú seisiúin, déanfaidh an Coiste Riaracháin cinneadh maidir leis na leasuithe atá beartaithe a dhéanamh ar an gCoinbhinsiún Custaim um Iompar Idirnáisiúnta Earraí faoi carnets TIR a ghlacadh (“an gníomh atá beartaithe”).

               Is iad cuspóirí don ghníomh atá beartaithe:

               Go mbainfeadh na húdaráis inniúla úsáid éigeantach as an mBanc Idirnáisiúnta Sonraí TIR leictreonach (ITDB) in ionad Fhoirm Eiseamláireach Údaraithe (MAF) páipéir chun údarú shealbhóra nó aistarraingt an údaraithe chun Carnets TIR a úsáid a tharchur chuig Bord Feidhmiúcháin TIR (TIRexB).

               Foilsiú éigeantach liosta na n‑oifigí Custaim arna fhormheas chun oibríochtaí TIR a chur i gcrích in ITDB a bhaint amach.

               Cur ar chumas na bPáirtithe Conarthacha saoráidí a dheonú do dhaoine cuí-údaraithe, i gcomhréir leis an reachtaíocht náisiúnta, maidir le cur i bhfeidhm fhorálacha an Choinbhinsiúin.

               Téacs Choinbhinsiún TIR maidir le húsáid chúrsa taistil fhorordaithe laistigh d’Aontas custaim a shoiléiriú agus an méid uasta ráthaíochta a thabhairt cothrom le dáta le haghaidh alcóil/Tabac carnet TIR.

               Beidh an gníomh atá beartaithe ina cheangal ar na páirtithe i gcomhréir le hAirteagail 59 agus 60 de Choinbhinsiún TIR.

               Baineann Airteagal 59 le leasuithe ar phríomhchomhlacht Choinbhinsiún TIR agus foráiltear an méid seo a leanas ann: “Ach amháin mar a fhoráiltear faoi Airteagal 60, tiocfaidh aon leasú beartaithe arna chur i bhfios de réir na míre sin roimhe seo, tiocfaidh sé i bhfeidhm maidir leis na Páirtithe Conarthacha go léir trí mhí tar éis tréimhse dhá mhí dhéag a bheith caite ón dáta a cuireadh an leasú beartaithe in iúl, ar tréimhse í nach mbeidh aon agóid in aghaidh an leasaithe bheartaithe curtha in iúl d’Ard-Rúnaí na Náisiún Aontaithe ag Stát is Páirtí Conarthach lena linn. I gcás ina mbeidh agóid curtha in iúl i gcoinne an leasaithe atá beartaithe i gcomhréir le mír 3 den Airteagal seo, measfar nár glacadh leis an leasú agus ní bheidh aon éifeacht aige beag ná mór.”

               Baineann Airteagal 60 le leasuithe ar na hIarscríbhinní a ghabhann le Coinbhinsiún TIR agus foráiltear ann: “Aon leasú a bheartófar a dhéanamh ar Iarscríbhinní 1, 2, 3, 4, 5, 6, 7, 8, 9 agus 10 a bhreithneofar i gcomhréir le mír 1 agus mír 2 d’Airteagal 59, tiocfaidh sé i bhfeidhm ar dháta a chinnfidh an Coiste Riaracháin tráth a ghlactha, mura rud é, faoi dháta roimhe sin arna chinneadh ag an gCoiste Riaracháin an tráth céanna, go gcuirfidh aon chúigiú de na Stáit is páirtithe Conarthacha nó cúig Stát díobh, cibé líon acu is lú, go gcuirfidh siad a n‑agóid in aghaidh an leasaithe in iúl d’Ard-Rúnaí na Náisiún Aontaithe. Is le tromlach dhá thrian díobh sin a bheidh i láthair agus a chaithfidh vóta a chinnfidh an Coiste Riaracháin an dáta dá dtagraítear sa mhír seo”.

               3.An seasamh atá le glacadh thar ceann an Aontais

               Leis an bpacáiste leasuithe seo cuirfear feabhas ar nuachóiriú Choinbhinsiún TIR, atá cheana féin i mbun chreat dlíthiúil córais Idirnáisiúnta eTIR a bheidh ann amach anseo a ghlacadh ag an 72ú seisiún den Choiste Riaracháin i mí Feabhra 2020. Soiléireofar leis freisin gnéithe teicniúla i dtéacs Choinbhinsiún TIR.

               Sa chéad dul síos, trí úsáid éigeantach iarratais ITDB a thabhairt isteach chun sonraí sealbhóirí TIRanna údaraithe a tharchur chuig TIRExB agus trí bhunachar sonraí idirnáisiúnta iontaofa ar líne d’oifigí custaim a chruthú a bheidh oscailte do TIR, éascaíonn na páirtithe conarthacha i gCoinbhinsiún TIR na coinníollacha a bhaineann le digitiú Carnet TIR amach anseo agus neartaíonn siad iontaofacht shonraí TIR.

               Chun an cuspóir seo a bhaint amach, leasófar Airteagal 38, na nótaí Míniúcháin a bhaineann leis agus Iarscríbhinn 9 chun ceangal a chur ar chomhlachas ráthaíochta sonraí uile na ndaoine a údaraítear chun an nós imeachta TIR a úsáid a tharchur láithreach chuig TIRExB. Ina theannta sin, sonrófar i nóta Míniúcháin nua a ghabhann le hAirteagal 45 nach mór liosta na n‑oifigí Custaim imeachta, oifigí Custaim ar an mbealach agus oifigí Custaim ceann scríbe atá formheasta chun oibríochtaí TIR a chur i gcrích a fhoilsiú trí iarratas leictreonach faoi mhaoirseacht TIRExB (ITDB).

               Baineann an tAontas úsáid as ITDB cheana féin agus tacaíonn sé le húsáid éigeantach ITDB ag Páirtithe Conarthacha TIR uile mar go rannchuideoidh sé leis an sprioc ghinearálta, i gcomhréir le beartas custaim an Aontais, maidir le digitiú is leithne a dhéanamh ar nós imeachta TIR tríd an malartú sonraí fíor-ama idir Páirtithe Conarthacha, comhlachais agus eagraíochtaí idirnáisiúnta a éascú a thuilleadh.

               Sa dara dul síos, trí nóta Míniúcháin nua a chruthú a ghabhann le hAirteagal 49 in Iarscríbhinn 6, beidh ar chumas na bPáirtithe Conarthacha, ar bhonn deonach, níos mó saoráidí a thabhairt isteach maidir le cur i bhfeidhm fhorálacha an Choinbhinsiúin.

               Ní dheonófaí na saoráidí sin ach amháin i gcás ina mbeadh cur i bhfeidhm teicneolaíochtaí san áireamh leo chun dea-iompar nós imeachta TIR a áirithiú, treoracha soiléire do dhaoine údaraithe chun dualgais shonracha a chur i gcrích, dualgais a chuirtear de chúram ar údaráis chustaim de ghnáth de bhun Choinbhinsiún TIR agus córas le haghaidh taifid a choinneáil a úsáid, córas a chuirfidh ar chumas na n‑údarás custam rialú custaim a dhéanamh agus maoirseacht a dhéanamh ar an nós imeachta.

               Tacaíonn an tAontas leis an deis nua do Pháirtithe Conarthacha níos mó saoráidí a mholadh do shealbhóirí údaraithe TIR chun spéis oibreoirí eacnamaíocha a choinneáil ar bun.

               Ar deireadh, d’fhéadfaí leasuithe ar Airteagal 20 agus ar an Nóta Míniúcháin a ghabhann le hAirteagal 8 a mheas mar leasuithe teicniúla toisc go soiléiríonn gach ceann díobh úsáid an bhealaigh fhorordaithe laistigh d’aontas custaim agus nuashonrófar leo an tsuim uasta in aghaidh na gcarnet TIR tobac/alcól a fhéadfar a éileamh ón gcomhlachas ráthaíochta.

               Rinneadh comhairliúcháin leis na Ballstáit laistigh den Sainghrúpa Custaim maidir le TIR (comhordú na Ginéive) i dtaca leis na leasuithe atá beartaithe. Chuathas i mbun comhairliúchán breise le linn sheisiúin na Meithle um Cheisteanna Custaim a bhfuil Tionchar acu ar Earnáil Iompar Choimisiún Eacnamaíochta na Náisiún Aontaithe don Eoraip (UNECE).

               A bhuí le comhordú inmheánach, chomh maith leis an bplé comhpháirteach leis na Ballstáit faoi chuimsiú an tSainghrúpa Custaim TIR, léiríodh go soiléir go bhfuil tacaíocht mhór ann le haghaidh na leasuithe atá beartaithe. Chuathas i gcomhairle leis an Maoirseoir Eorpach ar Chosaint Sonraí i litir dar dáta 23 Márta 2020 agus níor thug sé freagra faoin 11 Meitheamh 2020 in ainneoin meabhrúcháin.

               4.Bunús dlí

               4.1.Bunús dlí nós imeachta

               4.1.1.Na prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos “na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.”

               Áirítear ar na “gníomhartha a bhfuil éifeachtaí dlíthiúla leo” gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear air freisin ionstraimí nach bhfuil éifeacht cheangailteach leo faoin dlí idirnáisiúnta, ach “a bhfhéadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh”
                  3
               .

               4.1.2.Feidhm maidir leis an gcás seo

               Is comhlacht é an Coiste Riaracháin arna chur ar bun le comhaontú, eadhon an Coinbhinsiún Custaim um Iompar Idirnáisiúnta Earraí faoi carnets TIR.

               An gníomh a iarrtar ar an gCoiste Riaracháin a ghlacadh, is gníomh é a bhfuil éifeachtaí dlíthiúla leis. Beidh an gníomh atá beartaithe ina cheangal faoin dlí idirnáisiúnta i gcomhréir le hAirteagal 59 agus 60 den Choinbhinsiún Custaim um Iompar Idirnáisiúnta Earraí faoi carnets TIR.

               Leis an ngníomh atá beartaithe, ní fhorlíontar creat institiúideach an Chomhaontaithe ná ní leasaítear é.

               Dá bhrí sin, is é Airteagal 218(9) CFAE an bunús dlí nós imeachta le haghaidh an chinnidh atá beartaithe.

               4.2.Bunús dlí substainteach

               4.2.1.Na prionsabail

               An bunús dlí substainteach le haghaidh cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh-chomhpháirte.

               4.2.2.Feidhm maidir leis an gcás seo

               Baineann príomhchuspóir agus ábhar an ghnímh atá beartaithe leis an gcomhbheartas tráchtála.

               Dá bhrí sin, is é an chéad fhomhír d’Airteagal 207(4) CFAE an bunús substainteach dlí atá leis an gcinneadh atá beartaithe.

               4.3.Conclúid

               Ba cheart an chéad fhomhír d’Airteagal 207(4) de CFAE, i gcomhar leis an gcéad fhomhír d’Airteagal 218(9) de CFAE, a bheith ina mbunús dlí leis an gCinneadh atá beartaithe.

               5.Foilsiú an ghnímh atá beartaithe

               Ós rud é go ndéanfaidh gníomh an Choiste Riaracháin leasú ar an gCoinbhinsiún Custaim um Iompar Idirnáisiúnta Earraí faoi carnets TIR agus ar na hIarscríbhinní a ghabhann leis, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2020/0166 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh a ghlacfar thar ceann an Aontais Eorpaigh sa Choiste Riaracháin um an gCoinbhinsiún Custaim um Iompar Idirnáisiúnta Earraí faoi Carnets TIR maidir leis an togra chun an Coinbhinsiún a leasú

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 207(4) CFAE de, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Rinne an Coinbhinsiún Custaim um Iompar Idirnáisiúnta Earraí faoi carnets TIR an 14 Samhain 1975 (“Coinbhinsiún TIR”) a fhormheas thar ceann Chomhphobal Eacnamaíochta na hEorpa le Cinneadh (CEE) Uimh. 2112/78
                  4
                ón gComhairle agus tháinig sé i bhfeidhm sa Chomhphobal an 20 Meitheamh 1983
                  5
               .

               (2)Foilsíodh leagan comhdhlúite de Choinbhinsiún TIR mar Iarscríbhinn a ghabhann le Cinneadh 2009/477/CE, agus dá réir sin foilseoidh an Coimisiún leasuithe a dhéanfar amach anseo ar Choinbhinsiún TIR in Iris Oifigiúil an Aontais Eorpaigh agus léireofar dáta a dteacht i bhfeidhm.

               (3)De bhun Airteagail 59 agus 60 de Choinbhinsiún TIR, féadfaidh an Coiste Riaracháin Choinbhinsiún TIR (an “Coiste Riaracháin”) leasuithe ar Choinbhinsiún TIR agus ar na hIarscríbhinní a ghabhann leis a ghlacadh trí thromlach dhá thrian de na páirtithe conarthacha a bheidh i láthair agus i mbun vótála.

               (4)An Coiste Riaracháin, le linn a 73ú seisiún an 15 Deireadh Fómhair 2020 nó ag seisiún níos faide anonn, tá sé chun roinnt leasuithe a ghlacadh ar Choinbhinsiún TIR agus ar na hIarscríbhinní a ghabhann leis.

               (5)Is iomchuí an seasamh a ghlacfar thar ceann an Aontais a leagan síos sa Choiste Riaracháin, mar go mbeidh na leasuithe ceangailteach ar an Aontas.

               (6)Chun dlús a chur le nuachóiriú chóras TIR, is gá traschur leictreonach éigeantach sonraí a dhéanann na húdaráis inniúla chuig Bord Feidhmiúcháin TIR maidir le húdaruithe shealbhóirí Carnet TIR agus tarraingt siar údaruithe den sórt sin a thabhairt isteach agus chun bunachar sonraí iontaofa idirnáisiúnta ar líne d’oifigí custaim a chruthú a ghlacann le gluaiseachtaí TIR trí Airteagal 38 de Choinbhinsiún TIR agus Iarscríbhinn 9 a ghabhann le Coinbhinsiún TIR a leasú agus trí Nóta Míniúcháin nua a chruthú a ghabhann le hAirteagal 45 de Choinbhinsiún TIR.

               (7)Chun tarraingteacht Choinbhinisún TIR a fheabhsú d’oibreoirí eacnamaíocha agus d’údaráis chustaim, is gá an deis a chruthú go bhféadfaidh na páirtithe conarthacha saoráidí níos mó a dheonú do dhaoine cuí-údaraithe maidir le cur i bhfeidhm fhorálacha Choinbhinsiún TIR trí Nóta Míniúcháin nua a chruthú a ghabhann le hAirteagal 49 de Choinbhinsiún TIR.

               (8)Chun forálacha Choinbhinsiún TIR a shoiléiriú, is gá bealaigh fhorordaithe laistigh de na ceardchumainn chustaim a shonrú trí Airteagal 20 de Choinbhinsiún TIR a leasú agus an t‑uasmhéid molta a mhéadú a bhféadfar a éileamh ó na comhlachais ráthaithe le haghaidh carnets TIR tobac agus alcóil tríd an Nóta Míniúcháin a ghabhann le hAirteagal 8 de Choinbhinsiún TIR a leasú.

               (9)Dá bhrí sin, an seasamh a ghlacfar thar ceann an Aontais sa Choiste Riaracháin, ba cheart é a bheith bunaithe ar na dréachtleasuithe atá curtha i gceangal leis an gCinneadh seo. Tá an méid sin gan dochar don fhéidearthacht mionathruithe neamhshubstaintiúla a dhéanamh do na dréachtleasuithe, a dhéanfaidh ionadaithe an Aontais a chomhaontú sa Choiste Riaracháin do Choinbhinsiún TIR gan aon cinneadh eile ón gComhairle.

               (10)Ba cheart don Choimisiún seasamh an Aontais a chur in iúl. Ba cheart do Bhallstáit an Aontais seasamh an Aontais a chur in iúl nuair a dhéanfar vótáil fhoirmiúil sa Choiste Riaracháin, ag gníomhú go comhpháirteach dóibh chun leasa an Aontais,

               TAR ÉIS AN CINNEADH SEO A GHLACADH:

               Airteagal 1

               An seasamh a ghlacfar thar ceann an Aontais sa 73ú seisiún nó i gceann de sheisiúin an Choiste Riaracháin um an gCoinbhinsiún Custaim um Iompar Idirnáisiúnta Earraí faoi carnets TIR (“Coinbhinsiún TIR”) a bheidh ann lá níos faide anonn, beidh sé bunaithe ar na dréachtleasuithe a ghabhann leis an gCinneadh seo.

               Airteagal 2

               Is é an Coimisiún a chuirfidh in iúl an seasamh dá dtagraítear in Airteagal 1. Ba cheart do Bhallstáit an Aontais seasamh an Aontais a chur in iúl nuair a dhéanfar vótáil fhoirmiúil sa Choiste Riaracháin do Choinbhinsiún TIR, ag gníomhú go comhpháirteach dóibh chun leas an Aontais.

               Airteagal 3

               Is ar na Ballstáit agus ar an gCoimisiún a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Seasann TIR do “Transports Internationaux Routier” nó “Iompar Idirnáisiúnta Earraí de Bhóthar”.

                     (2)

                        Rialachán (CEE) Uimh. 2112/78 ón gComhairle an 25 Iúil 1978 maidir leis an gCoinbhinsiún Custaim ar iompar idirnáisiúnta earraí a thabhairt i gcrích faoi carnets TIR (Coinbhinsiún TIR) an 14 Samhain 1975 sa Ghinéiv IO L 252/1.

                     (3)

                        Breithiúnas ón gCúirt Bhreithiúnais an 7 Deireadh Fómhair 2014, An Ghearmáin v An Chomhairle, C-399/12, ECLI:EU:C:2014:2258, míreanna 61 go 64.

                     (4)

                        Rialachán (CEE) Uimh. 2112/78 ón gComhairle an 25 Iúil 1978 maidir le tabhairt i gcrích an Choinbhinsiúin Custaim um Iompar Idirnáisiúnta Earraí faoi carnets TIR (Coinbhinsiún TIR) an 14 Samhain 1975 sa Ghinéiv (IO L 252, 14.9.1978, lch. 1).

                     (5)

                        IO L 31, 2.2.1983, lch. 13.

    ---documentbreak---

               AN COIMISIÚN EORPACH
            An Bhruiséil,7.8.2020
            COM(2020) 361 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh a ghlacfar thar ceann an Aontais Eorpaigh sa Choiste Riaracháin um an gCoinbhinsiún Custaim um Iompar Idirnáisiúnta Earraí faoi Carnets TIR maidir leis an togra chun an Coinbhinsiún a leasú

               CEANGALTÁN

               LEASUITHE AR CHOINBHINSIÚN TIR

               Leasuithe ar úsáid éigeantach an Bhainc Idirnáisiúnta Sonraí TIR (ITDB)

               1. Airteagal 38, mír 2, an chéad líne

               In áit laistigh de sheachtain amháin cuir isteach gan mhoill

               2. Iarscríbhinn 6, Nóta Míniúcháin a ghabhann le hAirteagal 38, mír 2, an tríú líne

               In áit a mheastar cuir isteach measfar

               3. Iarscríbhinn 6, Nóta Míniúcháin a ghabhann le hAirteagal 9, Cuid II, mír 4

               In áit Comhlíonfar na ceanglais dhlíthiúla do thíolacadh sonraí, mar a leagtar amach iad i mír 4 cuir isteach Tarchuirfear sonraí, mar a leagtar amach i mír 4

               4. Iarscríbhinn 9, Cuid II, mír 4, an chéad líne

               In áit laistigh de sheachtain amháin cuir isteach gan mhoill

               5. Iarscríbhinn 9, Cuid II, mír 4, deireadh na míre

               In áit i gcomhréir leis an údarú eiseamail ceangailte (MAF). cuir isteach

               , áirítear orthu sin:

               (a) Uimhir aitheantais aonair agus uathúil (ID) arna sannadh don duine ag an gcomhlachas ráthaíochta, i gcomhar leis an eagraíocht idirnáisiúnta lena bhfuil sí cleamhnaithe, i gcomhréir leis an bhformáid chomhchuibhithe arna cinneadh ag an gCoiste Riaracháin;

               (b) Ainm (ainmneacha) agus seoladh (seoltaí) an duine (na ndaoine) nó an fhiontair, i gcás comhlachais gnó; ainmneacha na mbainisteoirí freagracha freisin;

               (c) Ainm an teagmhálaí agus sonraí iomlán teagmhála; agus

               (d) Cláruimhir thrádála nó uimhir cheadúnais iompair idirnáisiúnta nó uimhir eile (más ann di).

               6. Iarscríbhinn 9, Cuid II, mír 5

               In áit an téacs atá ann cheana cuir isteach Tarchuirfidh na comhlachais aon athrú ar shonraí na ndaoine údaraithe gan mhoill an uair bheacht a chuirtear sin ar a súile dóibh, chuig na húdaráis inniúla agus chuig Bord Feidhmiúcháin TIR.

               7. Iarscríbhinn 9, Cuid II, Foirm Eiseamláireach Údaraithe (MAF)

               Bain amach MAF atá i gceangal le hIarscríbhinn 9 Cuid II agus an téacs a ghabhann léi

               Leasuithe maidir le foilsiú éigeantach liosta oifigí custaim arna fhormheas chun oibríochtaí TIR a chur i gcrích in ITDB

               1. Iarscríbhinn 6, Nóta Míniúcháin nua 0.45

               Cuir leis Nóta Míniúcháin nua 0.45-1 a ghabhann le hAirteagal 45 de Choinbhinsiún TIR a léifear mar a leanas:

               “0.45-1 An fhoráil dhlíthiúil chun liosta na n‑oifigí Custaim imeachta, oifigí custaim ar an mbealach agus oifigí Custaim chinn scríbe arna fhormheas chun oibríochtaí TIR a chur i gcrích, measfar é a bheith comhlíonta freisin trí úsáid chuí a bhaint as feidhmchláir leictreonacha arna bhforbairt chuige sin ag rúnaíocht TIR faoi mhaoirseacht Bhord Feidhmiúcháin TIR.”

               2. Iarscríbhinn 6, Nóta Míniúcháin 0.45

               Athuimhriú Nóta Míniúcháin atá ann cheana, 0.45 athrófar sin go dtí 0.45-2.

               Leasú maidir le saoráidí níos mó a bhféadfaidh páirtithe conarthacha a dheonú d’oibreoirí iompair

               Cuir leis Nóta Míniúcháin nua a ghabhann le hAirteagal 49 a léifear mar a leanas:

               0.49
                     Féadfaidh Páirtithe Conarthacha saoráidí níos mó a dheonú do dhaoine cuí-údaraithe, i gcomhréir leis an reachtaíocht náisiúnta, maidir le gcur i bhfeidhm fhorálacha an Choinbhinsiúin. Ba cheart go n‑áireofar ar na coinníollacha a d’fhorordaigh na húdaráis inniúla ar dheonú na saoráidí sin, ar a laghad, cur i bhfeidhm na teicneolaíochta faisnéise agus cumarsáide chun dea-iompar an nós imeachta TIR a áirithiú chomh maith leis an díolúine chun earraí a tháirgeadh, feithicil bhóthair, an comhdhéanamh na bhfeithiclí nó an coimeádán, leis an Carnet TIR ag oifigí Custaim imeachta nó oifigí Custaim, chinn scríbe, chomh maith le treoracha le haghaidh daoine cuí-údaraithe chun dualgais faoi leith a chomhlíonadh arna gcur de chúram ar údaráis chustaim de bhun Choinbhinsiún TIR, amhail, go háirithe, Carnet TIR a líonadh isteach agus a stampáil agus séala custaim a ghreamú nó a sheiceáil. Na daoine cuí-údaraithe a bhfuil aon tsaoráid níos mó deonaithe dóibh, ba cheart dóibh córas le haghaidh taifid a choinneáil a chur i bhfeidhm, córas a chuirfidh ar chumas na n‑údarás custam rialú custaim éifeachtach a dhéanamh chomh maith le maoirseacht a dhéanamh ar an nós imeachta agus rialuithe randamacha a chur i gcrích. Ba cheart saoráidí níos mó a dheonú gan dochar do dhliteanas shealbhóirí Carnet TIR mar atá sonraithe in Airteagal 11, mír 2 den Choinbhinsiún.

               Leasuithe eile

               1. Airteagal 20, líne 1

               In áit an téacs atá ann cheana cuir isteach I gcás turais i gcríoch Pháirtí Chonarthaigh nó roinnt Páirtithe Conarthacha lena gcomhdhéantar aontas custaim nó eacnamaíoch, sonraigh na húdaráis inniúla chustaim

               2. Iarscríbhinn 6, Nóta Míniúcháin a ghabhann le hAirteagal 8, mír 3, deireadh an chéad mhír

               In áit $US 200,000 cuir isteach 400.000 euro


               AN COIMISIÚN EORPACH
            An Bhruiséil,7.8.2020
            COM(2020) 362 final
            2020/0167(NLE)
            Togra le haghaidh
            CINNEADH ÓN gCOMHAIRLE
            maidir le tograí a thíolacadh, thar ceann an Aontais Eorpaigh, chun Iarscríbhinn IV a ghabhann le Coinbhinsiún Basel maidir le Rialú Gluaiseachtaí Trasteorann Dramhaíolacha Guaiseacha agus a nDiúscairt ag féachaint don 15ú cruinniú de Chomhdháil na bPáirtithe, agus maidir le seasamh an Aontais Eorpaigh maidir le tograí Páirtithe eile chun Iarscríbhinn IV agus iarscríbhinní eile a leasú

               MEABHRÁN MÍNIÚCHÁIN

               1.ÁBHAR AN TOGRA

               Baineann an togra seo le Cinneadh ón gComhairle maidir le moltaí a thíolacadh, thar ceann an Aontais Eorpaigh, chun Iarscríbhinn IV a ghabhann le Coinbhinsiún Basel a leasú, ag féachaint don 15ú cruinniú de Chomhdháil na bPáirtithe i gCoinbhinsiún Basel maidir le rialú gluaiseachtaí trasteorann dramhaíolacha guaiseacha agus a ndiúscairt (CoP-15). Tá sé beartaithe go mbeidh Comhdháil na bPáirtithe ann ón 19 go dtí an 30 Iúil 2021. Cumhdaítear leis an togra seo seasamh caibidlíochta an Aontais maidir le leasuithe a d’fhéadfaí a dhéanamh ar na hiarscríbhinní ábhartha arna moladh ag na Páirtithe eile.

               2.COMHTHÉACS AN TOGRA

               2.1.Coinbhinsiún Basel maidir le Rialú Gluaiseachtaí Trasteorann Dramhaíolacha Guaiseacha agus a nDiúscairt

               Glacadh Coinbhinsiún Basel maidir le Rialú Gluaiseachtaí Trasteorann Dramhaíolacha Guaiseacha agus a nDiúscairt (“an Coinbhinsiún”) an 22 Márta 1989 agus tháinig sé i bhfeidhm in 1992. Tá an tAontas Eorpach agus a Bhallstáit ina bPáirtithe sa Choinbhinsiún
                  1
               . Tá 187 bPáirtí faoi cheangal an Choinbhinsiúin anois.

               Tá feidhm ag ceanglais an Choinbhinsiúin maidir le dramhaíl ghuaiseach mar a shainmhínítear in Airteagal 1 agus mar a liostaítear in Iarscríbhinn VIII a ghabhann leis an gCoinbhinsiún agus tá feidhm acu freisin maidir le dramhaíl eile a liostaítear in Iarscríbhinn II lena n‑áirítear dramhaíl a bhailítear ó theaghlaigh, iarmhair a eascraíonn as loisceadh dramhaíola tí agus ón 1 Eanáir 2021 ar aghaidh, cineálacha áirithe dramhaíl plaisteach. Sa Choinbhinsiún freisin liostaítear in Iarscríbhinn IX iontrálacha dramhaíola nach bhfuil faoi réir cheanglais an Choinbhinsiúin mura bhfuil méid ábhair sa dramhaíl a bhaineann le catagóir in Iarscríbhinn I agus as a dtagann saintréith ghuaiseach a liostaítear in Iarscríbhinn III. Liostaítear dramhaíl leictreach agus leictreonach atá guaiseach in Iarscríbhinn VIII (iontráil A1180) agus mura bhfuil sí guaiseach, liostaítear in Iarscríbhinn IX í (iontráil B1110). Ní áirítear in Iarscríbhinn II aon iontráil le haghaidh dramhaíl leictreach agus leictreonach.

               In Iarscríbhinn IV a ghabhann leis an gCoinbhinsiún liostaítear agus sonraítear na hoibríochtaí bainistithe dramhaíola a meastar a bheith ina‘ndiúscairt’ de réir shainmhínithe an téarma seo in Airteagal 2(4) den Choinbhinsiún. Sa Choinbhinsiún, cumhdaítear leis an téarma ‘diúscairt’ idir oibríochtaí diúscartha deiridh amhail líonadh talún agus loisceadh (a liostaítear in Iarscríbhinn IVA), agus oibríochtaí aisghabhála amhail athchúrsáil agus oibríochtaí aisghabhála eile (a liostaítear in Iarscríbhinn IVB).

               Is é an fáth a bhfuil an liostáil in Iarscríbhinn IV tábhachtach, nach meastar a bheith ina ‘ndramhaíolacha’ ach ‘substaintí nó réada a ndéanfar iad a dhiúscairt nó a bhfuil sé beartaithe iad a dhiúscairt nó nach mór iad a dhiúscairt’ mar a sainmhínítear iad in Airteagal 2(1) den Choinbhinsiún, agus ciallaíonn ‘diúscairt’ “aon oibríocht a shonraítear in Iarscríbhinn IV”. Níl feidhm ag ceanglais an Choinbhinsiúin ach i dtaobh oibríochtaí diúscartha a liostaítear in Iarscríbhinn IV. Dá bhrí sin, ba cheart a chumhdach leis an Iarscríbhinn sin gach oibríocht bainistithe dramhaíola a tharlaíonn nó a d’fhéadfadh tarlú i gcleachtas, cibé acu a dhéantar nó nach ndéantar iad i gcomhréir leis an dlí náisiúnta nó idirnáisiúnta nó cibé acu a mheastar nó nach meastar go bhfuil siad fónta ó thaobh an chomhshaoil de. Murab amhlaidh an cás, chruthódh sé bealaí éalaithe i ndáil le ceanglais an Choinbhinsiúin.

               Is iad seo a leanas príomhcheanglais an Choinbhinsiúin:

               ·Toirmeasc onnmhairiúcháin ó thíortha ECFE go tíortha nach tíortha ECFE iad
                  2
                ar dhramhaíl a liostaítear mar ghuaiseach í in Iarscríbhinn VIII, agus

               ·Córas rialúcháin (an “nós imeachta PIC”) le haghaidh onnmhairiú, allmhairiú agus idirthuras dramhaíola a liostaítear mar dhramhaíl ar gá aird ar leith a thabhairt uirthi in Iarscríbhinn II nó mar dhramhaíl ghuaiseach in Iarscríbhinn VII ach nach bhfuil faoi réir an toirmisc onnmhairiúcháin. Ciallaíonn nós imeachta PIC go dtabharfar fógra roimh ré faoi onnmhairí d’údaráis inniúla na Stát allmhairithe agus idirthurais. Is é an Stát onnmhairíochta a thabharfaidh an fógra agus d’fhéadfadh sé go dteastódh gineadóirí nó onnmhaireoirí ón Stát sin chun fógraí den chineál sin a thabhairt trína údarás inniúil. Is i scríbhinn a thabharfar na fógraí ina mbeidh na dearbhuithe agus an fhaisnéis a shonraítear in Iarscríbhinn V A a ghabhann leis an gCoinbhinsiún. Ní féidir le honnmhairiú dramhaíola dul ar aghaidh ach i gcás ina bhfuil cead i scríbhinn tugtha ag na Stáit uile lena mbaineann. (Airteagal 6 den Choinbhinsiún).

               2.2.Comhdháil na bPáirtithe

               Is í Comhdháil na bPáirtithe i gCoinbhinsiún Basel príomhchomhlacht cinnteoireachta an Choinbhinsiúin. Tá cumhachtaí aici Iarscríbhinní a ghabhann leis an gCoinbhinsiún a leasú agus tagann sí le chéile gach dara bliain.

               Is ag an 12ú cruinniú de Chomhdháil na bPáirtithe (CoP-12) agus le cinneadh BC-12/1
                  3
                a tionscnaíodh Iarscríbhinní I, III, IV agus gnéithe gaolmhara d’Iarscríbhinn IX a ghabhann leis an gCoinbhinsiún a athbhreithniú.

               Socraíodh ag an 13ú cruinniú de Chomhdháil na bPáirtithe (CoP-13) grúpa oibre saineolaithe (GOS) a bhunú chun na hiarscríbhinní thuasluaite a athbhreithniú, grúpa a mbeidh 50 comhalta ann agus iad ainmnithe ó Pháirtithe ar bhonn ionadaíocht chothrom ó thaobh limistéar geografaíochta ar na cúig ghrúpa réigiúnacha de na Náisiúin Aontaithe. Is iad an Coimisiún, an Eastóin, an Ghearmáin, an Ísiltír, agus an Pholainn rannpháirtithe GOS ón Aontas agus ó na Ballstáit. Rinneadh aighneachtaí i scríbhinn agus ionchuir ó bhéal a chomhordú sa Mheitheal um Shaincheisteanna Idirnáisiúnta Comhshaoil de chuid na Comhairle (WPIEI). Chomhaontaigh CoP-13 gur cheart do GOS tosaíocht níos airde a thabhairt don obair ar Iarscríbhinn IV agus do ghnéithe gaolmhara d’Iarscríbhinn IX. Le linn na tréimhse 2017 go dtí 2019, chuir an tAontas agus na Ballstáit réamhthograí faoi bhráid Rúnaíocht an Choinbhinsiúin agus GOS maidir le leasuithe ar Iarscríbhinn IV.

               Le linn an 14ú cruinniú de Chomhdháil na bPáirtithe (CoP-14) le cinneadh BC-14/16, cuireadh síneadh ama le sainordú GOS chun an dá iontráil atá ann cheana le haghaidh dramhaíl leictreach agus leictreonach a athbhreithniú freisin, i.e. iontráil B1110 in Iarscríbhinn IX agus iontráil chomhionann A1180 in Iarscríbhinn VIII chomh maith le himpleachtaí iarmhartacha an athbhreithnithe ar Iarscríbhinní I, III agus IV le haghaidh iarscríbhinní eile a ghabhann leis an gCoinbhinsiún agus le haghaidh cinntí ábhartha Chomhdháil na bPáirtithe. Le cinneadh BC-14/16, d’iarr CoP-14 ar GOS leanúint ar aghaidh lena chuid oibre mar seo a leanas: déanfar tograí le haghaidh leasuithe a chaibidliú agus d’fhéadfadh sé go nglacfaí leo ag an 15ú cruinniú de Chomhdháil na bPáirtithe (CoP-15) i dtaca le hIarscríbhinní IV, VIII (A1180) agus IX (B1110).

               D’eisigh GOS roinnt moltaí agus roghanna le go mbreithneoidh Páirtithe iad i gcás inar mhaith leo tograí a chur faoi bhráid CoP-15. Is é an 4 Nollaig 2020 an spriocdháta atá socraithe ag Rúnaíocht Choinbhinsiúin Basel i leith moltaí a chur isteach d’fhonn iarscríbhinní a ghabhann leis an gCoinbhinsiún a leasú, agus é á thabhairt san áireamh gur cuireadh siar Comhdháil na bPáirtithe ó mhí na Bealtaine go dtí mí Iúil 2021.

               Is é is aidhm do na tograí tuairiscithe na n‑oibríochtaí diúscartha a liostaítear in Iarscríbhinn IV a ghabhann leis an gCoinbhinsiún a leasú agus a shoiléiriú. Má ghlactar leis na tograí, beidh feabhas ar shoiléireacht dhlíthiúil agus dá bhrí sin, déanfar rialuithe loingsithe dramhaíola agus an cosc ar loingsithe neamhdhleathacha a éascú. Tacóidh siad freisin le bainistiú dramhaíola atá fónta ó thaobh an chomhshaoil de ar an leibhéal domhanda agus rannchuideoidh siad leis an aistriú i dtreo geilleagair chiorclaigh dhomhanda.

               Chuir an tAontas agus na Ballstáit chun cinn réamhthograí chuig Rúnaíocht an Choinbhinsiúin agus chuig GOS le linn na tréimhse 2017 go dtí 2019, réamhthograí a bhaineann leis an liosta d'oibríochtaí diúscartha in Iarscríbhinn IV. Pléadh na tograí sin le Páirtithe eile atá rannpháirteach in GOS. Pléadh freisin in GOS moltaí i dtaca le haicmiúcháin maidir le dramhaíl leictreach agus leictreonach in Iarscríbhinní VIII agus IX.

               Má ghlactar leasuithe ag CoP-15 ní mór iad a chur chun feidhme i dtreoir réime dramhaíola an Aontais 2008/98/CE
                  4
                (an liosta d’oibríochtaí bainistithe dramhaíola a fhreagraíonn d’Iarscríbhinn IV a ghabhann leis an gCoinbhinsiún) agus rialachán an Aontais maidir le loingsiú dramhaíola 1013/2006
                  5
                (na hiontrálacha sonracha le haghaidh dramhaíl leictreach agus leictreonach a fhreagraíonn d’Iarscríbhinní VIII agus IX a ghabhann leis an gCoinbhinsiún).

               2.3.An gníomh atá beartaithe

               Moltar an méid seo a leanas le togra le haghaidh Cinneadh ón gComhairle:

               Iarscríbhinn IV a ghabhann leis an gCoinbhinsiún a leasú i ndáil leis an réamhrá ginearálta, na teidil agus an téacs réamhráiteach d’fhonn idirdhealú a dhéanamh idir na téarmaí “diúscairt dheiridh” agus “aisghabháil” agus míniú a thabhairt orthu d’fhonn a shoiléiriú go gcumhdaítear gach oibríocht bainistithe dramhaíola.

               D’fhonn na tuairiscí d’oibríochtaí bainistithe dramhaíola a uasdátú agus a shoiléiriú in Iarscríbhinn IV agus d’fhonn a áirithiú go gcumhdófar le ceanglais an Choinbhinsiúin gach oibríocht, lena n‑áirítear idiroibríochtaí.

               I bprionsabal, agus faoi réir comhordú ar an láthair, cumhdaítear freisin leis an togra seo le haghaidh cinneadh ón gComhairle, seasamh caibidlíochta an Aontais i gcás ina molfaidh Páirtithe eile leasuithe breise ar na hiarscríbhinní ábhartha. D’fhéadfadh sé go mbeadh baint ag tograí den chineál sin leis an liosta d’oibríochtaí bainistithe dramhaíola in Iarscríbhinn IV agus leis na hiontrálacha le haghaidh dramhaíl leictreach agus leictreonach atá faoi láthair in Iarscríbhinn VIII agus IX agus d’fhéadfaí iad a chur san áireamh in Iarscríbhinn II a ghabhann leis an gCoinbhinsiún.

               Ní mór na modhnuithe ar na hiarscríbhinní a ghabhann leis an gCoinbhinsiún a chur chun feidhme trí leasuithe ar Threoir 2008/98/CE agus Rialachán (AE) Uimh. 1013/2006. I dTreoir 2008/98/CE tá an liosta d’oibríochtaí bainistithe dramhaíola a fhreagraíonn d’Iarscríbhinn IV a ghabhann leis an gCoinbhinsiún agus san áireamh i Rialachán 1013/2006 tá na hiontrálacha sonracha le haghaidh dramhaíl leictreach nó leictreonach a fhreagraíonn d’Iarscríbhinní VIII agus IX a ghabhann leis an gCoinbhinsiún.

               Braithfidh na hathruithe d’oibritheoirí agus d’údaráis i dtaca le honnmhairí ón Aontas Eorpach ar na cineálacha athruithe a d’fhéadfaí a chinneadh (go háirithe cé na hIarscríbhinní a leasófar faoi dheireadh), ar an gcineál dramhaíola agus ar na tíortha cinn scríbe.

               Ní bheidh iarmhartaí díreacha ag leasuithe ar Iarscríbhinn IV a ghabhann leis an gCoinbhinsiún maidir le hallmhairí ná le loingsithe eile dramhaíola ach soiléireofar leo an tuairisc ar oibríochtaí bainistithe dramhaíola atá le comhlíonadh tar éis loingsiú na dramhaíola. Éascófar leis sin rialuithe ar loingsithe dramhaíola a dhéanann na húdaráis agus cabhróidh sé leo ceanglais an Choinbhinsiúin a chur i bhfeidhm d’fhonn loingsithe neamhdhleathacha a chosc. Tacóidh sé freisin le bainistiú atá fónta ó thaobh an chomhshaoil de ar an leibhéal domhanda agus rannchuideoidh sé leis an aistriú i dtreo geilleagair chiorclaigh dhomhanda.

               A mhéid a chuirfear catagóirí breise de dhramhaíl leictreach agus leictreonach in Iarscríbhinn II nó VIII a ghabhann leis an gCoinbhinsiún, agus má leasaítear Iarscríbhinn V a ghabhann le Rialachán (AE) Uimh. 1013/2006 dá réir, cuirfear toirmeasc ar allmhairí dramhaíola den chineál sin ón Aontas Eorpach go dtí tíortha nach tíortha ECFE iad faoi Airteagal 36 de Rialachán (AE) Uimh. 1013/2006. I bprionsabal, níor mhór d’allmhairí den chineál sin dramhaíola laistigh de ECFE nós imeachta PIC a leanúint. Ina theannta sin, is é an toradh a bheadh ar chur chun feidhme na leasuithe ar an gCoinbhinsiún go Rialachán (CE) Uimh. 1013/2006 go mbeadh loingsithe dramhaíola laistigh den Aontas lena n‑áirítear loingsithe a rinneadh le déanaí in Iarscríbhinní II nó VIII de Choinbhinsiún Basel faoi réir an nós imeachta fógartha, i gcomhréir le hAirteagal 3(1)(b)(i) de Rialachán 1013/2006.

               An nós imeachta le haghaidh iarscríbhinní a ghabhann leis an gCoinbhinsiún a leasú, is faoi rialú Airteagail 17 agus 18 den Choinbhinsiún atá sé. Go háirithe, aon leasú a mholtar, ní mór do Pháirtí é a mholadh agus ní mór don Rúnaíocht é a chur in iúil do gach Páirtí ar a laghad sé mhí roimh chruinniú de Chomhdháil na bPáirtithe. Ina theannta sin, ní mór go nglacfar aon leasú den sórt sin ag cruinniú de Chomhdháil na bPáirtithe. Beidh an gníomh atá beartaithe ina cheangal ar na Páirtithe i gcomhréir le hAirteagal 18 (2) (v) den Chomhaontú, lena bhforáiltear: “Sé mhí tar éis dháta chúrsaíochta theachtaireacht an Taiscí, beidh éifeacht ag an iarscríbhinn ar gach Páirtí sa Choinbhinsiún nó ar aon phrótacal lena mbaineann nach bhfuil fógra curtha isteach acu i gcomhréir le foráil fhomhír (b) thuasluaite”.

               3.AN SEASAMH ATÁ LE GLACADH THAR CEANN AN AONTAIS

               Ní mór don Aontas tograí a chur isteach i dtaca le hIarscríbhinn IV a ghabhann leis an gCoinbhinsiún chun:

               ·Iarscríbhinn IV a leasú chun réamhrá ginearálta a chur isteach lena ndéanfar idirdhealú soiléir idir na téarmaí “diúscairt deiridh” agus “aisghabháil”, soiléiriú a dhéanamh go gcumhdófar gach oibríocht bainistithe dramhaíola a tharlaíonn nó a d’fhéadfadh tarlú i gcleachtas cibé stádas dlíthiúil atá aici agus cibé acu a mheastar nó nach meastar go bhfuil siad fónta ó thaobh an chomhshaoil de, agus freisin go gcumhdófar gach oibríocht a tharlaíonn roimh oibríochtaí eile (“oibríochtaí idirthréimhse”).

               ·Iarscríbhinn IV a leasú chun teidil agus téacsanna réamhráiteacha a chur isteach, téacsanna a mhíníonn cad is ciall le hoibríochtaí neamh‑aisghabhála (Iarscríbhinn IVA) agus oibríochtaí aisghabhála (Iarscríbhinn IVB), agus

               ·Iarscríbhinn IV a leasú maidir le hoibríochtaí atá ann faoi láthair agus oibríochtaí nua a thabhairt isteach in Iarscríbhinn IV, agus é d’aidhm aici, inter alia, tuairiscí d’oibríochtaí a uasghrádú agus a shoiléiriú i gcomhréir le forbairtí eolaíochta, teicniúla agus eile, forbairtí a tharla ó glacadh an Coinbhinsiún in 1989 agus chun áirithiú, trí fhorálacha uileghabhálacha a thabhairt isteach, go gcumhdófar le ceanglais an Choinbhinsiúin gach oibríocht nach luaitear go sonrach.

               Is iad seo a leanas cuspóirí na dtograí thuasluaite:

               ·A áirithiú go mbeidh sásraí rialaithe iomchuí an Choinbhinsiúin iomlán infheidhme agus, dá bhrí sin, dá nglacfaí iad, go bhfeabhsóidh siad rialuithe loingsithe dramhaíola agus go ndéanfadh siad toirmeasc loingsithe neamhdhleathacha a éascú,

               ·Feabhas a chur ar shoiléireacht dhlíthiúil agus ar thuiscint agus léirmhíniú coiteann i dtaca le hoibríochtaí bainistithe dramhaíola na bPáirtithe, agus

               ·Tacú le bainistiú dramhaíola ar bhealach atá fónta ó thaobh an chomhshaoil de ar an leibhéal domhanda agus rannchuidiú leis an aistriú i dtreo geilleagair chiorclaigh dhomhanda.

               I gcás ina ndéanfaidh Páirtithe eile leasuithe ar na hiarscríbhinní ábhartha a mholadh, leasuithe a d’fhéadfadh na cuspóirí céanna a bhaint amach leis na cinn a bhaineann le togra an Aontais, d’fhéadfadh an tAontas, i bprionsabal, tacú leis na moltaí sin. D’fhéadfadh sé go mbainfeadh sé sin leis an liosta d’oibríochtaí in Iarscríbhinn IV agus leis na hiontrálacha le haghaidh dramhaíl leictreach agus leictreonach atá faoi láthair in Iarscríbhinn VIII (A1180) agus IX (B1110) agus d’fhéadfadh sé freisin go mbainfeadh sé le hiontrálacha nua a mholtar le haghaidh dramhaíl leictreach agus leictreonach in Iarscríbhinn II (catagóirí dramhaíola ar ghá aird ar leith a thabhairt orthu). Moltaí maidir le haicmiú dramhaíl leictreach agus leictreonach in Iarscríbhinn II agus VIII, d’fhéadfaí a áirithiú leo go mbainfear amach na cuspóirí thuasluaite i dtaca le ceann de na sruthanna dramhaíola is tromchúisí don chomhshaol agus don tsláinte, agus a bhfuil acmhainneacht an‑ard leis chun rannchuidiú leis an ngeilleagar ciorclach.

               Cuirtear chun feidhme forálacha an Choinbhinsiúin san Aontas trí bhíthin Threoir 2008/98/CE maidir le dramhaíl, treoir a bhfuil in Iarscríbhinní I-II de liostaí d’oibríochtaí bainistithe dramhaíola a fhreagraíonn do Iarscríbhinn IV a ghabhann le Coinbhinsiún Basel, agus Rialachán (AE) Uimh 1013/2006, a rialaíonn allmhairí uaidh an Aontas agus onnmhairí chuige chomh maith le loingsithe idir na Ballstáit (Airteagal 1). Tá feidhm ag an treoir agus ag an rialachán freisin laistigh den Limistéir Eorpaigh Eacnamaíoch (an 'LEE').

               I gcás ina ghlacfar leasuithe d’Iarscríbhinní II agus VIII a ghabhann leis an gCoinbhinsiún níor mhór iad a chur chun feidhme i ndlí an Aontais agus go sonrach i dTreoir 2008/98/CE agus i Rialachán (CE) Uimh. 1013/2006. D’fhéadfadh a bheith i gceist le modhnuithe le Rialachán (CE) Uimh. 1013/2006, loingsithe laistigh den Aontas agus den LEE de chatagóirí nua dramhaíola in Iarscríbhinn II, go mbeidh na loingsithe seo faoi réir bearta nua rialaithe agus go mbeidh cosc ar onnmhairithe na dramhaíola sin go dtí tíortha nach tíortha ECFE iad. Cé go mbeadh an staid sin inmhianaithe de bharr na gcúiseanna thuasluaite i dtaca le honnmhairithe ón Aontas, d’fhéadfadh sé go mbeadh tionchar neamh‑inmhianaithe agus achrannach maidir le loingsithe dramhaíola atá ceaptha le haghaidh athchúrsáil laistigh den Aontas agus lasmuigh de, óir bheadh siad faoi réir nósanna imeachta nua maidir le fógra a thabhairt. Tá na loingsithe sin faoi réir ceanglais cosanta comhshaoil cheana féin i reachtaíocht an Aontais maidir le dramhaíl agus dá dtabharfaí isteach nósanna imeachta nua riaracháin, d’fhéadfadh athchúrsáil san Aontas a bheith níos casta agus níos costasaí gan ach leas teoranta ó thaobh an chomhshaoil de dá thoradh.

               D’fhonn an staid reatha a choinneáil ar bun laistigh den Aontas agus de LEE, i.e. gan córas rialaithe an Choinbhinsiúin, bheadh gá leis na forálacha a bhaineann leis a fhógairt do Rúnaíocht an Choinbhinsiún faoi Airteagal 11 den Choinbhinsiún agus gach beart is gá a dhéanamh faoi Chinneadh ECFE. Le hAirteagal 11 den Choinbhinsiún ceadaítear Páirtithe dul i gcomhaontuithe nó socruithe atá déthaobhach, iltaobhach nó réigiúnach maidir le gluaiseachtaí trasteorann dramhaíola ar choinníoll go mbeidh na comhaontuithe nó na socruithe comhoiriúnach do bhainistiú dramhaíola atá fónta ó thaobh an chomhshaoil de mar a cheanglaítear leis an gCoinbhinsiún. Leagfar síos sna comhaontuithe nó sna socruithe forálacha nach mbeidh níos lú fóntais leo ó thaobh an chomhshaoil de ná iad siúd a leagtar síos sa Choinbhinsiún go háirithe le leasanna na dtíortha atá i mbéal forbartha a thabhairt san áireamh. Rinneadh fógraí faoi Airteagal 11 i leith Chinneadh ECFE, mar shampla.

               Dá bhrí sin, beartaítear leis an moladh seo le haghaidh cinneadh ón gComhairle go ndéanfaidh an t‑Aontas, i gcomhréir le hAirteagal 11 den Choinbhinsiún, fógra a thabhairt faoi na forálacha a chuirtear i bhfeidhm maidir le loingsithe sna catagóirí nua dramhaíola laistigh den Aontas agus de LEE, a mhéid is go bhfuil difríocht idir na forálacha sin agus an gníomh atá beartaithe, agus sonraítear go bhfuil ár bhforálacha bunaithe ar chóras bainistithe atá fónta ó thaobh an chomhshaoil de atá ag teacht leis an gCoinbhinsiún. Ní mór céimeanna a thabhairt chun Rúnaíocht ECFE a chur ar an eolas faoin staid thuasluaite de bharr na nasc idir leasuithe ar na hiarscríbhinní a ghabhann leis an gCoinbhinsiún agus cinneadh ECFE thuasluaite.

               4.Bunús dlí

               4.1.Bunús dlí nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               4.1.2.Feidhm maidir leis an gcás seo

               Is comhlacht í Comhdháil na bPáirtithe i gCoinbhinsiún Basel a bunaigh an Coinbhinsiún.

               Gníomh a bhfuil éifeachtaí dlíthiúla leis is ea an gníomh a ghlacann Comhdháil na bPáirtithe. Beidh an gníomh beartaithe ceangailteach faoin dlí idirnáisiúnta i gcomhréir le hAirteagal 18 den Chomhaontú. Beidh tionchar aige ar raon feidhme agus ar ábhar reachtaíochta an Aontais, is é sin Treoir 2008/98/CE agus Rialachán (AE) Uimh. 1013/2006. Cuireann an Treoir agus an Rialachán an Coinbhinsiún chun feidhme trí inter alia, liosta oibríochtaí bainistithe dramhaíola a leagan síos mar aon leis na nósanna imeachta maidir le hallmhairí ón Aontas agus onnmhairí isteach ann chomh maith le loingsithe idir na Ballstáit. Tá feidhm ag an Treoir agus an Rialachán laistigh de LEE. Nuair a leasófar na hIarscríbhinní a ghabhann leis an gCoinbhinsiún, níor mhór na leasuithe seo a chur i bhfeidhm sa Treoir agus sa Rialachán thuasluaite, cé is moite de na forálacha maidir le loingsithe dramhaíola laistigh den Aontas.

               Leis an ngníomh atá beartaithe ní fhorlíontar ná ní leasaítear creat institiúideach an Choinbhinsiúin.

               Dá bhrí sin, is é Airteagal 218(9) CFAE bunús dlí nós imeachta an chinnidh atá beartaithe.

               4.2.Bunús substainteach dlí

               4.2.1.Prionsabail

               An bunús dlí substainteach atá le cinneadh faoi Airteagal 218(9) CFAE, is ar chuspóir agus ábhar an ghnímh atá beartaithe a bhraitheann sé go príomha, gníomh a bhfuiltear ag glacadh seasamh ina leith thar ceann an Aontais. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús substainteach dlí aonair, is é sin an bunús dlí a éilítear de réir na príomhaidhme nó na príomh‑chomhpháirte.

               4.2.2.Feidhm maidir leis an gcás seo

               Baineann príomhchuspóir agus príomhábhar an ghnímh atá beartaithe le cosaint an chomhshaoil.

               Dá bhrí sin, is é Airteagal 192(1) CFAE bunús substainteach dlí nós imeachta an chinnidh atá beartaithe.

               4.3.Conclúid

               Ba cheart Airteagal 192(1) CFAE, i gcomhar le hAirteagal 218(9) CFAE, a bheith ina bhunús dlí don chinneadh arna mholadh.

               2020/0167 (NLE)

               Togra le haghaidh

               CINNEADH ÓN gCOMHAIRLE

               maidir le tograí a thíolacadh, thar ceann an Aontais Eorpaigh, chun Iarscríbhinn IV a ghabhann le Coinbhinsiún Basel maidir le Rialú Gluaiseachtaí Trasteorann Dramhaíolacha Guaiseacha agus a nDiúscairt ag féachaint don 15ú cruinniú de Chomhdháil na bPáirtithe, agus maidir le seasamh an Aontais Eorpaigh maidir le tograí Páirtithe eile chun Iarscríbhinn IV agus iarscríbhinní eile a leasú

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1), i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Tháinig Coinbhinsiún Basel maidir le Rialú Gluaiseachtaí Trasteorann Dramhaíolacha Guaiseacha agus a nDiúscairt (‘an Coinbhinsiún’) i bhfeidhm in 1992 agus thug an tAontas i gcrích é trí bhíthin Cinneadh ón gComhairle 93/98/CEE
                  6
               .

               (2)Is le Rialachán (AE) Uimh. 1013/2006 ó Pharlaimint na hEorpa agus ón gComhairle
                  7
                a chuirtear an Coinbhinsiún chun feidhme laistigh den Aontas. I dTreoir 2008/98/CE ó Pharlaimint na hEorpa agus ón gComhairle an 19 Samhain 2008 maidir le dramhaíl
                  8
                tá liosta d’oibríochtaí bainistithe dramhaíola atá in Iarscríbhinn IV a ghabhann leis an gCoinbhinsiún.

               (3)De bhun Airteagal 15(5)(b) den Coinbhinsiún, déanfaidh Comhdháil na bPáirtithe, de réir mar is gá, leasuithe ar an gCoinbhinsiún, agus ar na hIarscríbhinní a ghabhann leis, a mheas agus a ghlacadh. Glacfar leasuithe ar an gCoinbhinsiún ag cruinniú de chuid Chomhdháil na bPáirtithe.

               (4)Bunaithe ar thogra de bhun Airteagal 17-18 den Choinbhinsiún arna chur isteach ag an Aontas nó ag aon Pháirtí eile den Choinbhinsiún, d’fhéadfadh Comhdháil na bPáirtithe le linn a 15ú cruinniú i mí Iúil 2021, leasuithe ar Iarscríbhinní II, IV, VIII agus IX a ghabhann leis an gCoinbhinsiún a mheas.

               (5)Ba cheart don Aontas tograí a chur isteach chun Iarscríbhinn IV a ghabhann leis an gCoinbhinsiún a leasú chun réamhrá ginearálta a chur isteach lena ndéanfar idirdhealú soiléir idir na téarmaí “diúscairt deiridh” agus “aisghabháil”, a shoiléiriú go gcumhdófar gach oibríocht bainistithe dramhaíola a tharlaíonn nó a d’fhéadfadh tarlú i gcleachtas cibé stádas dlíthiúil atá aici agus cibé acu a mheastar nó nach meastar go bhfuil siad fónta ó thaobh an chomhshaoil de, agus freisin go gcumhdófar gach oibríocht a tharlaíonn roimh oibríochtaí eile (“oibríochtaí idirthréimhse”); teidil agus téacsanna réamhráiteacha a chur san áireamh lena mínítear cad go díreach atá i gceist le hoibríochtaí diúscartha deiridh (Iarscríbhinn IVA) oibríochtaí aisghabhála (Iarscríbhinn IVB); agus tuairiscithe na n‑oibríochtaí a uasdátú agus a shoiléiriú i gcomhréir le forbairtí eolaíocha, teicniúla agus eile, forbairtí a tharla ó glacadh an Coinbhinsiún in 1989, agus chun áirithiú, trí bhíthin forálacha uileghabhálacha a thabhairt isteach, go gcumhdófar le ceanglais an Choinbhinsiúin gach oibríocht nach luaitear go sonrach.

               (6)Na tuairiscí ar oibríochtaí bainistithe dramhaíola atá in Iarscríbhinn IV, tá siad ginearálta agus d’fhéadfadh siad leas a bhaint as tuilleadh soiléireachta. Ba cheart don Aontas tacú le forbairt fógraí míniúcháin nó forbairt threoir Chomhdháil na bPáirtithe d’fhonn soiléiriú breise a dhéanamh ar inneachar na n‑oibríochtaí sin. Ba cheart míniúcháin agus samplaí de na hoibríochtaí a chumhdaítear a bheith sna nótaí nó sa treoir sin, agus níor cheart iad a chur san áireamh i dtéacs an Choinbhinsiúin.

               (7)Tá cuspóirí ag na tograí thuasluaite chun a áirithiú go mbeidh sásraí rialaithe iomchuí an Choinbhinsiúin iomlán infheidhme, dá bhrí sin, dá nglacfaí iad, d'fheabhsódh siad rialuithe loingsithe dramhaíola; toirmeasc ar loingsithe neamhdhleathacha a éascú; soiléireacht dhlíthiúil a fheabhsú agus tuiscint agus léirmhíniú coiteann a bhunú maidir le hoibríochtaí bainistithe dramhaíola na bPáirtithe; tacú le bainistiú dramhaíola atá fónta ó thaobh an chomhshaoil de ar an leibhéal domhanda agus rannchuidiú leis an aistriú i dtreo geilleagair chiorclaigh dhomhanda.

               (8)Ina theannta sin, ba cheart don Aontas tacú, i bprionsabal, le leasuithe a mholann Páirtithe sa Choinbhinsiún dá éis sin maidir le liosta d’oibríochtaí bainistithe dramhaíola in Iarscríbhinn IV, na hiontrálacha le haghaidh dramhaíl leictreach agus leictreonach atá faoi láthair in Iarscríbhinn VIII (A1180) agus IX (B1110) agus iontrálacha nua atá beartaithe le haghaidh dramhaíl den sórt sin in Iarscríbhinn II (catagóirí dramhaíola ar gá aird ar leith a thabhairt orthu), ar choinníoll go bhféadfadh siad na cuspóirí céanna a bhaint amach leis na cuspóirí atá laistiar de thogra an Aontais.

               (9)Is iomchuí an seasamh a leagan amach atá le glacadh thar ceann an Aontais ag Comhdháil na bPáirtithe, de bharr go mbeidh an gníomh atá beartaithe (modhnú na nIarscríbhinní a ghabhann leis an gCoinbhinsiún) ina cheanglas ar an Aontas agus go mbeidh tionchar aige ar raon feidhme agus ar inneachar dlí an Aontais, is é sin Treoir 2008/98/CE agus Rialachán (CE) Uimh. 1013/2006.

               (10)Is iomchuí an staid atá ann faoi láthair le haghaidh loingsithe dramhaíola leictrí agus leictreonaí neamhghuaisí laistigh den Aontas agus de LEE a choinneáil ar bun, agus dá bhrí sin gan an córas rialaithe a úsáid a eascraíonn ón bhféidearthacht go gcuirfear iontráil bhreise le hIarscríbhinn II a ghabhann leis an gCoinbhinsiún le haghaidh loingsithe den sórt sin. Chuige sin, ba cheart don Aontas a mhéad is gá nósanna imeachta a leagtar amach i gCinneadh ECFE
                  9
                agus an nós imeachta maidir le dul isteach i gcomhaontuithe nó socruithe atá déthaobhach, iltaobhach nó réigiúnach maidir le gluaiseachtaí trasteorann dramhaíola guaiseach nó dramhaíl eile le Páirtithe nó iad siúd nach páirtithe iad i gcomhréir le hAirteagal 11 den Choinbhinsiún
                  10
                chun a áirithiú nach bhforchuirtear rialú breise ar loingsithe dramhaíola neamhghuaisí laistigh den Aontas agus de LEE, de thoradh leasuithe ar Iarscríbhinn II a ghabhann leis an gCoinbhinsiún.

               TAR ÉIS AN CINNEADH SEO A GHLACADH:

               Airteagal 1

               1.Ag an 15ú cruinniú de Chomhdháil na bPáirtithe i gCoinbhinsiún Basel, saothróidh an tAontas na cuspóirí seo a leanas:

               (a)D’fhonn a áirithiú go mbeidh sásraí meicniúla an Choinbhinsiúin iomlán infheidhme, chun rialuithe loingsithe dramhaíola a fheabhsú agus chun toirmeasc loingsithe dramhaíola neamhdhleathacha a éascú;

               (b)D’fhonn soiléireacht dhlíthiúil a fheabhsú chomh maith le tuiscint choiteann agus léirmhíniú coiteann ag na Páirtithe de na “hoibríochtaí diúscartha” a chumhdaítear faoi Iarscríbhinn IV;

               (c)D’fhonn tacú le bainistiú dramhaíola atá fónta ó thaobh an chomhshaoil de ar an leibhéal domhanda agus rannchuidiú leis an aistriú i dtreo geilleagair chiorclaigh dhomhanda.

               2.Ag féachaint don chúigiú cruinniú dhéag de Chomhdháil na bPáirtithe i gCoinbhinsiún Basel, agus chun na cuspóirí a liostaítear i mír 1 a bhaint amach, déanfaidh an tAontas na tograí seo a leanas a thíolacadh:

               (a)Iarscríbhinn IV a leasú chun réamhrá ginearálta a chur isteach lena ndéanfar idirdhealú soiléir idir na téarmaí “diúscairt deiridh” agus “aisghabháil”, soiléiriú a dhéanamh go gcumhdófar gach oibríocht bainistithe dramhaíola a tharlaíonn nó a d’fhéadfadh tarlú i gcleachtas cibé stádas dlíthiúil atá aici agus cibé acu a mheastar nó nach meastar go bhfuil siad fónta ó thaobh an chomhshaoil de, agus freisin go gcumhdófar gach oibríocht a tharlaíonn roimh oibríochtaí eile (“oibríochtaí idirthréimhse”).

               (b)Iarscríbhinn IV a leasú chun teidil agus téacsanna réamhráiteacha a chur san áireamh ina mbeidh míniú ar an gciall atá le hoibríochtaí diúscartha deiridh (Iarscríbhinn IVA) agus oibríochtaí aisghabhála (Iarscríbhinn IVB), agus

               (c)Tuairiscí na n‑oibríochtaí in Iarscríbhinn IV a uasdátú agus a shoiléiriú i gcomhréir le forbairtí eolaíocha, teicniúla agus eile, forbairtí a tharla ó glacadh an Coinbhinsiún in 1989, agus, trí fhorálacha uileghabhálacha a thabhairt isteach in Iarscríbhinn IV, go gcumhdófar le ceanglais an Choinbhinsiúin gach oibríocht nach luaitear go sonrach.

               3.I gceangal leis an gCinneadh seo tá togra mionsonraithe de réir míreanna a) go dtí c) thuasluaite. Cuirfidh an Coimisiún, thar ceann an Aontais, an togra seo in iúl do Rúnaíocht an Choinbhinsiúin.

               4.Tacóidh an tAontas leis an smaoineamh go bhforbróidh Comhdháil na bPáirtithe sa Choinbhinsiún nótaí míniúcháin nó treoir chun soiléiriú breise a thabhairt faoi inneachar na n‑oibríochtaí diúscartha in Iarscríbhinn IV. Ní chuirfear na nótaí míniúcháin ná an treoir sin sa Choinbhinsiún féin.

               Airteagal 2

               D’fhéadfadh an tAontas tacú le leasuithe a mholann Páirtithe eile sa Choinbhinsiún maidir leis na nithe seo a leanas:

               1.liosta na n‑oibríochtaí bainistithe dramhaíola in Iarscríbhinn IV;

               2.na hiontrálacha le haghaidh dramhaíl leictreach agus leictreonach atá faoi láthair in Iarscríbhinn VIII (A1180) agus IX (B1110); agus

               3.iontrálacha nua-mholta le haghaidh dramhaíl leictreach nó leictreonach in Iarscríbhinn II (catagóirí dramhaíola ar ghá aird ar leith a thabhairt orthu),

               ar choinníoll go rannchuidíonn siad le cuspóirí an Aontais a bhaint amach mar a liostaítear iad in Airteagal 1(1).

               Airteagal 3

               D’fhéadfaí mhionchoigeartú ar an seasamh dá dtagraítear in Airteagail 1 agus 2 a chomhaontú, i bhfianaise forbairtí ag an 15ú cruinniú de Comhdháil na bPáirtithe, idir ionadaithe an Aontais, i gcomhairle leis na Ballstáit, le linn cruinnithe comhordaithe ar an láthair, gan aon chinneadh eile ón gComhairle.

               Airteagal 4

               I gcás ina leasófar na Iarscríbhinní ábhartha a ghabhann leis an gCoinbhinsiún ag an 15ú cruinniú an Comhdháil na bPáirtithe i gCoinbhinsiún Basel, déanfaidh an tAontas, a mhéad is gá, na bearta is gá faoi Chinneadh ECFE agus Airteagal 11 den Choinbhinsiún
                  11
                chun a áirithiú nach n‑athraítear na rialuithe reatha maidir le loingsithe dramhaíola neamhghuaisí laistigh den Aontas agus de LEE.

               Airteagal 5

               Tá an Cinneadh seo dírithe ar an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Cinneadh 93/98/CEE ón gComhairle maidir le conclúid, thar ceann an Chomhphobail, i dtaca le Coinbhinsiún Basel den 22 Márta 1989 maidir le rialú gluaiseachtaí trasteorann dramhaíolacha guaiseacha agus a ndiúscairt IO L 39, 16.2.1993, lch. 1.

                     (2)

                        Le hAirteagal 4A den Choinbhinsiún a tháinig i bhfeidhm i mí na Nollag 2019 toirmisctear na gluaiseachtaí trasteorann dramhaíolacha guaiseacha a chumhdaítear faoin gCoinbhinsiún ó gach Páirtí a áirítear in Iarscríbhinn VII (Páirtithe agus Stáit eile ar baill de ECFE, AE, Lichtinstéin iad) go dtí Stáit nach n‑áirítear in Iarscríbhinn VII.

                     (3)

                        Tá níos mó faisnéise ar fáil ar shuíomh gréasáin Choinbhinsiún Basel, féach
                  http://www.basel.int/Implementation/LegalMatters/LegalClarity/ReviewofAnnexes/AnnexesI,III,IVandrelatedaspectsofAnnexes/tabid/6269/Default.aspx

                     (4)

                        Treoir 2008/98/CE ó Pharlaimint na hEorpa agus ón gComhairle an 19 Samhain 2008 maidir le dramhaíl, mar a leasaíodh í, IO L 312, 22.11.2008, lch. 3.

                     (5)

                        Rialachán (CE) Uimh. 1013/2006 ó Pharlaimint na hEorpa agus ón gComhairle an 14 Meitheamh 2006 maidir le loingsithe dramhaíola, mar a leasaíodh é, IO L 190, 12.7.2006, lch. 1.

                     (6)

                        Cinneadh 93/98/CEE ón gComhairle an 1 Feabhra 1993 maidir le tabhairt i gcrích an Choinbhinsiúin, thar ceann an Chomhphobail Eorpaigh, maidir le Rialú Gluaiseachtaí Trasteorann Dramhaíolacha Guaiseacha agus a nDiúscairt (Coinbhinsiún Basel) (IO L 39, 16.2.1993, lch. 1).

                     (7)

                        Rialachán (CE) Uimh. 1013/2006 ó Pharlaimint na hEorpa agus ón gComhairle an 14 Meitheamh 2006 maidir le loingsithe dramhaíola mar a leasaíodh é, IO L 190, 12.7.2006, lch. 1.

                     (8)

                        Treoir 2008/98/CE ó Pharlaimint na hEorpa agus ón gComhairle an 19 Samhain 2008 maidir le dramhaíl, mar a leasaíodh í, IO L 312, 22.11.2008, lch. 3.

                     (9)

                        An Eagraíocht um Chomhar agus Forbairt Eacnamaíochta (ECFE) Cinneadh ón gComhairle C(2001)107/FINAL) i dtaca le hathbhreithniú Chinneadh C(92)39/FINAL maidir le rialú gluaiseachtaí trasteorann dramhaíolacha ceaptha d'oibríochtaí aisghabhála (‘Cinneadh ECFE’)

                     (10)

                        Tabhair do d’aire go bhfuil an tAontas chun tosaigh le húsáid an nós imeachta faoi Airteagal 11 de Choinbhinsiún Basel, dá bharr sin b’fhéidir nach mbeadh gá lena lua sa Chinneadh seo ón gComhairle.

                     (11)

                        Féach fonóta 10

    ---documentbreak---

               AN COIMISIÚN EORPACH
            An Bhruiséil,7.8.2020
            COM(2020) 362 final
            IARSCRÍBHINN
            a ghabhann leis an
            Togra le haghaidh Cinneahd ón gComhairle
            maidir le tograí a thíolacadh, thar ceann an Aontais Eorpaigh, chun Iarscríbhinn IV a ghabhann le Coinbhinsiún Basel maidir le Rialú Gluaiseachtaí Trasteorann Dramhaíolacha Guaiseacha agus a nDiúscairt ag féachaint don 15ú cruinniú de Chomhdháil na bPáirtithe, agus maidir le seasamh an Aontais Eorpaigh maidir le tograí Páirtithe eile chun Iarscríbhinn IV agus iarscríbhinní eile a leasú

               IARSCRÍBHINN

               Togra ón Aontas Eorpach le haghaidh leasuithe ar Iarscríbhinn IV a ghabhann le Coinbhinsiún Basel (togra le haghaidh téacs nua i gcomhair Iarscríbhinn IV):

               Iarscríbhinn IV
                  1

               Oibríochtaí Diúscartha

               Tá dhá chatagóir oibríochtaí diúscartha ann, is iad sin oibríochtaí aisghabhála agus oibríochtaí neamh‑aisghabhála. Cuimsítear i Roinn A oibríochtaí neamh‑aisghabhála agus cuimsítear i Roinn B oibríochtaí aisghabhála.

               Cumhdaítear san Iarscríbhinn sin oibríochtaí diúscartha lena n‑áirítear oibríochtaí eatramhacha.

               Cumhdaítear san Iarscríbhinn sin gach oibríocht diúscartha, cibé stádas dlíthiúil atá aici agus, dá bharr, cibé acu a mheastar nach meastar go bhfuil siad fónta ó thaobh an chomhshaoil de.

               A.
                     Oibríochtaí neamh‑aisghabhála

               Is oibríocht neamh‑aisghabhála aon oibríocht nach oibríocht aisghabhála í fiú i gcás ina mbeidh gnóthú substaintí nó fuinnimh ina thoradh tánaisteach uirthi.

               D*1
                     Cur i líonadh talún os cionn talún scartha amach ón gcomhshaol

               D*2
                     Locadh dromchla (e.g. leacht nó sloda a chur i gcairn, locháin nó dambaí fuíll)

               D*3
                     Cur ar thalamh seachas talamh a chumhdaítear faoi D*1 agus D*2 (e.g. buanstóráil os cionn talún)

               D*4
                     Buanstóráil faoi thalamh (e.g. coimeádáin a chur i mianach)

               D*5
                     Cur i dtalamh seachas talamh a chumhdaítear faoi D*4 (e.g. instealladh isteach i dtoibreacha, i gcruinneacháin salainn de stórtha a bhíonn ann go nádúrtha)

               D*6
                     Cóireáil talún in situ (e.g. bith‑dhíghrádú nó cóireáil cheimiceach in ithreacha)

               D*7
                     Scaoileadh isteach i ndobharlach seachas i bhfarraigí/in aigéan

               D*8
                     Scaoileadh isteach i bhfarraigí/aigéin lena n‑áirítear ionsá ar ghrinneall na farraige

               D*9
                     Scaoileadh isteach san atmaisféar (e.g. gáis atá comhbhrúite nó leachtaithe a scaoileadh)

               D*10
                     Cóireáil theirmeach seachas cóireáil theirmeach a chumhdaítear faoi R*5 i roinn B (e.g. loisceadh)

               D*11
                     Oibríochtaí diúscartha seachas oibríochtaí a chumhdaítear faoi D*1 go dtí D*10

               D*12
                     Cóireáil bhitheolaíoch sula gcuirtear an t‑ábhar faoi aon cheann de na hoibríochtaí i roinn A

               D*13
                     Cóireáil fhisiceach/mheicniúil (e.g. galú, triomú), cóireáil fhisiceach/cheimiceach (e.g. eastóscadh leachta), cóireáil cheimiceach (e.g. neodrúchán, deascadh) nó bac gluaiseachta (e.g. cobhsú, soladú) sula gcuirtear an t‑ábhar faoi aon cheann de na hoibríochtaí i roinn A

               D*14
                     Cóireáil mheicniúil seachas cóireáil mheicniúil a chumhdaítear faoi D*15 (e.g. díchóimeáil, sórtáil, mionbhrú, balcadh, millíniú, stialladh, cóiriú, scaradh) sula gcuirtear an t‑ábhar faoi aon cheann de na hoibríochtaí i roinn A

               D*15     Meascadh, lena n‑áirítear cumasc, sula gcuirtear an t‑ábhar faoi aon cheann de na hoibríochtaí i roinn A

               D*16     Athphacáistiú sula gcuirtear an t‑ábhar faoi aon cheann de na hoibríochtaí i roinn A

               D*17
                     Cóireáil eile nach cóireáil í a chumhdaítear faoi D*12 go dtí D*16 sula gcuirtear an t‑ábhar faoi aon cheann de na hoibríochtaí i roinn A

               D*18
                     Stóráil shealadach go dtí go ndéantar aon cheann de na hoibríochtaí i roinn A

               B.
                     Oibríochtaí aisghabhála

               Is é atá in oibríocht aisghabhála aon oibríocht arb é a príomhthoradh go mbaintear úsáid fhónta as dramhaíl trína cur in ionad ábhair eile a mbainfí feidhm ar leith astu murach sin, nó go n‑ullmhaítear dramhaíl chun an fheidhm sin a bhaint aisti, sa ghléasra nó sa gheilleagar i gcoitinne.

               R*1
                     Ullmhú le haghaidh athúsáide (e.g. seiceáil, glanadh, deisiú, athchóiriú)

               R*2
                     Athchúrsáil substaintí orgánacha

               R*3
                     Athchúrsáil miotal agus cumasc miotail

               R*4
                     Athchúrsáil ábhar neamhorgánach eile

               R*5
                     Cóireáil theirmeach arb í a príomhchuspóir fuinneamh a ghiniúint

               R*6
                     Aisghabháil seachas aisghabháil a chumhdaítear faoi R*1 go dtí R*5

               R*7
                     Cóireáil bhitheolaíoch sula gcuirtear an t‑ábhar faoi aon cheann de na hoibríochtaí i roinn B

               R*8
                     Cóireáil fhisiceach/mheicniúil (e.g. galú, triomú), cóireáil fhisiceach/ceimiceach (e.g. eastóscadh leachta) nó cóireáil cheimiceach (e.g. neodrúchán, deascadh) sula gcuirtear an t‑ábhar faoi aon cheann de na hoibríochtaí i roinn B

               R*9
                     Cóireáil mheicniúil seachas cóireáil mheicniúil a chumhdaítear faoi R*10 (e.g. díchóimeáil, sórtáil, mionbhrú, balcadh, millíniú, stialladh, cóiriú, scaradh) sula gcuirtear an t‑ábhar faoi aon cheann de na hoibríochtaí i roinn B

               R*10     Meascadh, lena n‑áirítear cumasc, sula gcuirtear an t‑ábhar faoi aon cheann de na hoibríochtaí i roinn B

               R*11     Athphacáistiú sula gcuirtear an t‑ábhar faoi aon cheann de na hoibríochtaí i roinn B

               R*12
                     Cóireáil eile seachas cóireáil a chumhdaítear faoi R*7 go dtí R*9 sula gcuirtear an t‑ábhar faoi aon cheann de na hoibríochtaí i roinn B

               R*13
                     Stóráil shealadach go dtí go ndéantar aon cheann de na hoibríochtaí i roinn B

                     (1)

                        Tháinig na leasuithe ar an Iarscríbhinn sin i bhfeidhm an [dáta atá dhá bhliain tar éis do Chomhdháil na bPáirtithe iad a ghlacadh] agus ní bhainfear úsáid as na réiltíní níos mó ón [dáta atá ceithre bliana tar éis do Chomhdháil na bPáirtithe iad a ghlacadh] ar aghaidh.


               AN COIMISIÚN EORPACH
            An Bhruiséil,13.8.2020
            COM(2020) 367 final
            2020/0170(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i ndáil le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse (Líne Bhuiséid 12.02.01 - Seirbhísí Airgeadais)
            (Téacs atá ábhartha maidir le LEE)

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

                  Chun go n‑áireofar an deimhneacht agus an aonchineálacht dhlíthiúil is gá maidir leis an Margadh Inmheánach, tá Comhchoiste LEE chun reachtaíocht ábhartha uile an Aontais Eorpaigh a chomhtháthú i gComhaontú LEE chomh luath agus is féidir tar éis a ghlactha agus ceadóidh an Comhchoiste freisin rannpháirtíocht Stáit CSTE LEE i ngníomhaíochtaí nó i gcláir an Aontais atá ábhartha do LEE.

                  Is é is aidhm don Dréachtchinneadh ó Chomhchoiste LEE (atá i gceangal leis an gCinneadh ón gComhairle atá beartaithe) Prótacal 31 a ghabhann le comhaontú LEE maidir le “comhar i réimsí ar leith lasmuigh de na ceithre shaoirse” a leasú. Tá gá leis sin chun go gceadófar do Stáit CSTE LEE a bheith rannpháirteach i gcláir agus i ngníomhaíochtaí an Aontais a chistítear ó línte buiséid de bhuiséad ginearálta an Aontais Eorpaigh. Sa chás seo, is é is cuspóir don leasú sin cead a thabhairt do Stáit CSTE LEE (an Iorua, an Íoslainn, agus Lichtinstéin) a bheith rannpháirteach i ngníomhaíochtaí an Aontais a bhaineann le líne Bhuiséid 12 02 01: “Cur chun feidhme agus forbairt an mhargaidh aonair do sheirbhísí airgeadais”, a iontráladh i mbuiséad ginearálta an Aontais Eorpaigh le haghaidh na bliana airgeadais 2020.

               •Comhsheasmhacht le forálacha beartais atá sa réimse beartais cheana

                  An Dréachtchinneadh ón gComhchoiste atá i gceangal, tá sé go hiomlán comhsheasmhach le haidhm Chomhaontú LEE chun an caidreamh trádála agus eacnamaíoch idir na Páirtithe Conarthacha a neartú ar bhealach leanúnach cothrom ina mbeidh dálaí comhionanna iomaíochta, agus urraim ar na rialacha sin, d'fhonn Limistéar Eorpach Eacnamaíoch aonchineálach a chruthú.

               •Comhsheasmhacht le beartais eile de chuid an Aontais

                  Tá an Dréachtchinneadh ón gComhchoiste comhsheasmhach le beartais eile de chuid an Aontais freisin, go háirithe maidir leis an aidhm chun aonchineálacht Mhargadh Inmheánach an Aontais a chosaint.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Is é is bunús dlí substainteach don togra seo Airteagal 114 den Chonradh ar Fheidhmiú an Aontais Eorpaigh i gcomhréir le hAirteagal 218(9) de.

                  Is é is bunús dlí nós imeachta don togra seo Airteagal 1(3) de Rialachán ón gComhairle (CE) Uimh. 2894/94 a bhaineann le socruithe le haghaidh chur chun feidhme Chomhaontú LEE agus a fhorálann gurb í an Chomhairle a chinneann, ar thogra ón gCoimisiún, an seasamh atá le glacadh thar ceann an Aontais maidir le Cinntí den chineál sin.

               •Coimhdeacht (maidir le hinniúlachtaí neamheisiacha)

                  Comhlíonann an togra prionsabal na coimhdeachta ar an gcúis seo a leanas:

                  Is é is cuspóir don togra seo aonchineálacht an Mhargaidh Inmheánaigh a áirithiú agus ós rud é nach féidir leis na Ballstáit féin an cuspóir sin a ghnóthú go leordhóthanach, is fearr, de bharr na n‑éifeachtaí, é a ghnóthú ar leibhéal an Aontais.

               •Comhréireacht

                  I gcomhréir le prionsabal na comhréireachta, ní théann an togra seo thar a bhfuil riachtanach chun a chuspóir a ghnóthú – is é sin aonchineálacht an Mhargaidh Inmheánaigh a áirithiú.

               •An rogha ionstraime

                  I gcomhréir le hAirteagal 98 de Chomhaontú LEE, is é an cinneadh ó Chomhchoiste LEE an ionstraim a roghnaíodh. Áiritheoidh Comhchoiste LEE cur chun feidhme agus oibriú éifeachtach Chomhaontú LEE. Chuige sin, glacfaidh sé cinntí sna cásanna dá bhforáiltear sa Chomhaontú sin.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

                  Neamhbhainteach.

               4.IMPLEACHTAÍ BUISÉADACHA

                  Déanfaidh Stáit CSTE LEE ranníocaíochtaí i leith Bhuiséad an Aontais, líne Bhuiséid 12 02 01: “Cur chun feidhme agus forbairt an mhargaidh aonair do sheirbhísí airgeadais”. Socrófar an méid cruinn i gcomhréir le forálacha Chomhaontú LEE, tar éis ghlacadh an Dréachtchinnidh seo ón gComhairle.

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

                  I gcomhréir le beartas buiséadach an Aontais, ní féidir a bheith rannpháirteach in aon ghníomhaíocht de chuid an Aontais go dtí go n‑íocfar an ranníocaíocht airgeadais chomhfhreagrach. I gcomhréir le Prótacal 32 a ghabhann le Comhaontú LEE, áfach, déanann Stáit CSTE LEE an ranníocaíocht airgeadais bhliantúil faoin 31 Lúnasa gach bliain i ndiaidh ghlao an Aontais ar chistí atá bunaithe ag an gCoimisiún Eorpach agus a chuirtear faoi bhráid Stáit CSTE LEE faoin 15 Lúnasa.

                  Dá bhrí sin, chun an bhearna a líonadh le haghaidh na tréimhse idir mí Eanáir agus mí Lúnasa, beidh feidhm chúlghabhálach ag an Dréachtchinneadh ón gComhchoiste ó mhí Eanáir ar aghaidh. Sa chaoi sin, áiritheofar leanúnachas an chomhair, mar a fhoráiltear i gComhaontú LEE, i rith na bliana féilire ar fad.

                  Leis an gcúlghabhálacht sin, ní dhéantar difear do chearta agus d'oibleagáidí na ndaoine lena mbaineann, agus déantar prionsabal an ionchais dhlisteanaigh a urramú.

               2020/0170 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i ndáil le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse

                  (Líne Bhuiséid 12.02.01 - Seirbhísí Airgeadais)

               (Téacs atá ábhartha maidir le LEE)

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 i gcomhar le hAirteagal 218(9) de,

               Ag féachaint don Rialachán ón gComhairle (AE) Uimh. 2894/94 an 28 Samhain 1994 a bhaineann le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch
                  1
               , agus go háirithe Airteagal 1(3) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Tháinig an Comhaontú ar an Limistéar Eorpach Eacnamaíoch
                  2
                ('Comhaontú LEE') i bhfeidhm an 1 Eanáir 1994.

               (2)De bhun Airteagal 98 de Chomhaontú LEE, féadfaidh Comhchoiste LEE a chinneadh Prótacal 31 a ghabhann le Comhaontú LEE, inter alia, a leasú.

               (3)I bPrótacal 31 a ghabhann le Comhaontú LEE, tá forálacha maidir le comhar i réimsí ar leith lasmuigh de na ceithre shaoirse.

               (4)Is iomchuí leanúint de chomhar na bPáirtithe Conarthacha i gComhaontú LEE i ngníomhaíochtaí an Aontais a chistítear ó bhuiséad ginearálta an Aontais agus a bhaineann le seirbhísí airgeadais.

               (5)Ba cheart, dá bhrí sin, Prótacal 31 a ghabhann le Comhaontú LEE a leasú ionas go mbeifear in ann leanúint den chomhar leathnaithe sin tar éis an 31 Nollaig 2019.

               (6)Ba cheart seasamh an Aontais laistigh de Chomhchoiste LEE a bheith bunaithe ar an dréachtchinneadh atá i gceangal,

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh, thar ceann an Aontais, laistigh de Chomhchoiste LEE i ndáil leis an leasú atáthar a bheartú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse, bunófar an seasamh sin ar an dréachtchinneadh ó Chomhchoiste LEE atá ceangailte leis an gCinneadh seo.

               Airteagal 2

               Tiocfaidh an Cinneadh seo i bhfeidhm ar dháta a ghlactha.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 305, 30.11.1994, lch. 6.

                     (2)

                        IO L 1, 3.1.1994, lch. 3.

    ---documentbreak---

               AN COIMISIÚN EORPACH
            An Bhruiséil,13.8.2020
            COM(2020) 367 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i ndáil le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse (Líne Bhuiséid 12.02.01 - Seirbhísí Airgeadais)

               IARSCRÍBHINN

               CINNEADH Ó CHOMHCHOISTE LEE

               Uimh. […]

               de […]

               lena leasaítear Prótacal 31 a ghabhann le Comhaontú LEE,
               maidir le comhar i réimsí ar leith lasmuigh de na ceithre shaoirse

               TÁ COMHCHOISTE LEE,

               Ag féachaint don Chonradh ar an Limistéar Eorpach Eacnamaíoch (“Comhaontú LEE”), agus go háirithe Airteagail 86 agus 98 de,

               De bharr an mhéid seo a leanas:

               (1)Is iomchuí leanúint de chomhar na bPáirtithe Conarthacha i gComhaontú LEE i ngníomhaíochtaí an Aontais a chistítear ó bhuiséad ginearálta an Aontais agus a bhaineann le cur chun feidhme agus forbairt an mhargaidh aonair do sheirbhísí airgeadais.

               (2)Ba cheart, dá bhrí sin, Prótacal 31 a ghabhann le Comhaontú LEE a leasú ionas go mbeifear in ann an comhar sínte sin a chur ar siúl ó 1 Eanáir 2020,

               TAR ÉIS AN CINNEADH SEO A GHLACADH:

               Airteagal 1

               I mír 11 d'Airteagal 7 de Phrótacal 31 a ghabhann le Comhaontú LEE, cuirtear na focail “2019 agus 2020” in ionad na bhfocal “agus 2019”.

               Airteagal 2

               Tiocfaidh an Cinneadh seo i bhfeidhm ar an lá i ndiaidh an fhógra dheireanaigh faoi Airteagal 103(1) de Chomhaontú LEE.

               Beidh feidhm aige ón 1 Eanáir 2020.

               Airteagal 3

               Foilseofar an Cinneadh seo i Roinn LEE, agus i bhForlíonadh LEE, d'Iris Oifigiúil an Aontais Eorpaigh.

               Arna dhéanamh sa Bhruiséil,

                  Thar ceann Chomhchoiste LEE

                  An tUachtarán

                  Rúnaithe

                  Chomhchoiste LEE


               AN COIMISIÚN EORPACH
            An Bhruiséil,13.8.2020
            COM(2020) 368 final
            2020/0171(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i ndáil le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse (Líne Bhuiséid 02.03.01 an Margadh Inmheánach agus líne Bhuiséid 02.03.04 Uirlisí Rialachais an Mhargaidh Inmheánaigh)
            (Téacs atá ábhartha maidir le LEE)

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               Chun go n‑áireofar an deimhneacht agus an aonchineálacht dhlíthiúil is gá maidir leis an Margadh Inmheánach, tá Comhchoiste LEE chun reachtaíocht ábhartha uile an Aontais Eorpaigh a chomhtháthú i gComhaontú LEE chomh luath agus is féidir tar éis a ghlactha agus ceadóidh an Comhchoiste freisin rannpháirtíocht Stáit CSTE LEE i ngníomhaíochtaí nó i gcláir an Aontais atá ábhartha do LEE.

               Is é is aidhm don Dréachtchinneadh ó Chomhchoiste LEE (atá i gceangal leis an gCinneadh ón gComhairle atá beartaithe) Prótacal 31 a ghabhann le comhaontú LEE maidir le “comhar i réimsí ar leith lasmuigh de na ceithre shaoirse” a leasú. Tá gá leis sin chun go gceadófar do Stáit CSTE LEE a bheith rannpháirteach i gcláir agus i ngníomhaíochtaí an Aontais a chistítear ó línte buiséid de bhuiséad ginearálta an Aontais Eorpaigh. Sa chás seo, is é is cuspóir don leasú sin cead a thabhairt do Stáit CSTE LEE (an Iorua, an Íoslainn, agus Lichtinstéin) a bheith rannpháirteach i ngníomhaíochtaí an Aontais a bhaineann le Líne Bhuiséid 02.03.01 “An Margadh Inmheánach” agus le Líne Bhuiséid 02.03.04 “Uirlisí Rialachais an Mhargaidh Inmheánaigh”, a iontráladh i mbuiséad ginearálta an Aontais Eorpaigh le haghaidh na bliana airgeadais 2020.

               •Comhsheasmhacht le forálacha beartais atá sa réimse beartais cheana

               An Dréachtchinneadh ón gComhchoiste atá i gceangal, tá sé go hiomlán comhsheasmhach le haidhm Chomhaontú LEE chun an caidreamh trádála agus eacnamaíoch idir na Páirtithe Conarthacha a neartú ar bhealach leanúnach cothrom ina mbeidh dálaí comhionanna iomaíochta, agus urraim ar na rialacha sin, d'fhonn Limistéar Eorpach Eacnamaíoch aonchineálach a chruthú.

               •Comhsheasmhacht le beartais eile de chuid an Aontais

               Tá an Dréachtchinneadh ón gComhchoiste comhsheasmhach le beartais eile de chuid an Aontais freisin, go háirithe maidir leis an aidhm chun aonchineálacht Mhargadh Inmheánach an Aontais a chosaint.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

               Tá an togra bunaithe ar Airteagal 114 CFAE i gcomhar le hAirteagal 218(9) de. In Airteagal 1(3) de Rialachán ón gComhairle (CE) Uimh. 2894/94
                  1
                a bhaineann le socruithe le haghaidh chur chun feidhme Chomhaontú LEE, foráiltear gurb í an Chomhairle a chinneann, ar thogra ón gCoimisiún, an seasamh atá le glacadh thar ceann an Aontais, maidir le Cinntí den chineál sin.

               •Coimhdeacht (maidir le hinniúlachtaí neamheisiacha)

               Comhlíonann an togra prionsabal na coimhdeachta ar an gcúis seo a leanas:

               Is é is cuspóir don togra seo aonchineálacht an Mhargaidh Inmheánaigh a áirithiú, agus ós rud é nach féidir leis na Ballstáit féin an cuspóir sin a ghnóthú go leordhóthanach, is fearr, de bharr na n‑éifeachtaí, é a ghnóthú ar leibhéal an Aontais.

               •Comhréireacht

                  I gcomhréir le prionsabal na comhréireachta, ní théann an togra seo thar a bhfuil riachtanach chun a chuspóir a ghnóthú – is é sin aonchineálacht an Mhargaidh Inmheánaigh a áirithiú.

               •An rogha ionstraime

                  I gcomhréir le hAirteagal 98 de Chomhaontú LEE, is é an cinneadh ó Chomhchoiste LEE an ionstraim a roghnaíodh. Áiritheoidh Comhchoiste LEE cur chun feidhme agus oibriú éifeachtach Chomhaontú LEE. Chuige sin, glacfaidh sé cinntí sna cásanna dá bhforáiltear sa Chomhaontú sin.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

                  Neamhbhainteach.

               4.IMPLEACHTAÍ BUISÉADACHA

                  Déanfaidh Stáit CSTE LEE ranníocaíochtaí i leith líne Bhuiséid 02.03.01 "an Margadh Inmheánach" agus i leith líne Bhuiséid 02.03.04 "Uirlisí Rialachais an Mhargaidh Inmheánaigh". Socrófar an méid cruinn i gcomhréir le forálacha Chomhaontú LEE, tar éis ghlacadh an Dréachtchinnidh seo ón gComhairle.

               5.EILIMINTÍ EILE

               I gcomhréir le beartas buiséadach an Aontais, ní féidir a bheith rannpháirteach in aon ghníomhaíocht de chuid an Aontais go dtí go n‑íocfar an ranníocaíocht airgeadais chomhfhreagrach. I gcomhréir le Prótacal 32 a ghabhann le Comhaontú LEE, áfach, déanann Stáit CSTE LEE an ranníocaíocht airgeadais bhliantúil faoin 31 Lúnasa gach bliain i ndiaidh ghlao an Aontais ar chistí atá bunaithe ag an gCoimisiún Eorpach agus a chuirtear faoi bhráid Stáit CSTE LEE faoin 15 Lúnasa.

               Dá bhrí sin, chun an bhearna a líonadh le haghaidh na tréimhse idir mí Eanáir agus mí Lúnasa, beidh feidhm chúlghabhálach ag an Dréachtchinneadh ón gComhchoiste ó mhí Eanáir ar aghaidh. Sa chaoi sin, áiritheofar leanúnachas an chomhair, mar a fhoráiltear i gComhaontú LEE, i rith na bliana féilire ar fad.

                  Leis an gcúlghabhálacht sin, ní dhéantar difear do chearta agus d'oibleagáidí na ndaoine lena mbaineann, agus déantar prionsabal an ionchais dhlisteanaigh a urramú.

               2020/0171 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i ndáil le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse

                  (Líne Bhuiséid 02.03.01 an Margadh Inmheánach agus líne Bhuiséid 02.03.04 Uirlisí Rialachais an Mhargaidh Inmheánaigh)

               (Téacs atá ábhartha maidir le LEE)

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 i gcomhar le hAirteagal 218(9) de,

               Ag féachaint don Rialachán ón gComhairle (AE) Uimh. 2894/94 an 28 Samhain 1994 a bhaineann le socruithe le haghaidh chur chun feidhme an Chomhaontaithe ar an Limistéar Eorpach Eacnamaíoch
                  2
               , agus go háirithe Airteagal 1(3) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Tháinig an Comhaontú ar an Limistéar Eorpach Eacnamaíoch
                  3
                ('Comhaontú LEE') i bhfeidhm an 1 Eanáir 1994.

               (2)De bhun Airteagal 98 de Chomhaontú LEE, féadfaidh Comhchoiste LEE a chinneadh Prótacal 31 a ghabhann le Comhaontú LEE ('Prótacal 31'), inter alia, a leasú.

               (3)I bPrótacal 31 a ghabhann le Comhaontú LEE, tá forálacha maidir le comhar i réimsí ar leith lasmuigh de na ceithre shaoirse.

               (4)Is iomchuí síneadh a chur le comhar na bPáirtithe Conarthacha i gComhaontú LEE i ngníomhaíochtaí an Aontais a chistítear ó bhuiséad ginearálta an Aontais agus a bhaineann le hoibriú agus forbairt an mhargaidh inmheánaigh d'earraí agus do sheirbhísí.

               (5)Ba cheart, dá bhrí sin, Prótacal 31 a ghabhann le Comhaontú LEE a leasú ionas go mbeifear in ann an comhar leathnaithe sin a chur ar siúl ó 1 Eanáir 2020.

               (6)Ba cheart seasamh an Aontais laistigh de Chomhchoiste LEE a bheith bunaithe ar an dréachtchinneadh atá i gceangal,

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh, thar ceann an Aontais, laistigh de Chomhchoiste LEE i ndáil leis an leasú atáthar a bheartú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse, bunófar an seasamh sin ar an dréachtchinneadh ó Chomhchoiste LEE atá ceangailte leis an gCinneadh seo.

               Airteagal 2

               Tiocfaidh an Cinneadh seo i bhfeidhm ar dháta a ghlactha.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 305, 30.11.1994, lgh. 6-8

                     (2)

                        IO L 305, 30.11.1994, lch. 6.

                     (3)

                        IO L 1, 3.1.1994, lch. 3.

    ---documentbreak---

               AN COIMISIÚN EORPACH
            An Bhruiséil,XXX

               EEE/111/2020

            [...](2020) XXX draft
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i ndáil le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse (Líne Bhuiséid 02.03.01 an Margadh Inmheánach agus líne Bhuiséid 02.03.04 Uirlisí Rialachais an Mhargaidh Inmheánaigh)

               IARSCRÍBHINN

               CINNEADH Ó CHOMHCHOISTE LEE

               Uimh. […]

               de […]

               lena leasaítear Prótacal 31 a ghabhann le Comhaontú LEE,
               maidir le comhar i réimsí ar leith lasmuigh de na ceithre shaoirse

               TÁ COMHCHOISTE LEE,

               Ag féachaint don Chonradh ar an Limistéar Eorpach Eacnamaíoch (“Comhaontú LEE”), agus go háirithe Airteagal 98 de,

               De bharr an mhéid seo a leanas:

               (1)Is iomchuí leanúint de chomhar na bPáirtithe Conarthacha i gComhaontú LEE i ngníomhaíochtaí an Aontais a chistítear ó bhuiséad ginearálta an Aontais agus a bhaineann le hoibriú agus forbairt an mhargaidh inmheánaigh d'earraí agus do sheirbhísí, agus le huirlisí rialachais an mhargaidh inmheánaigh.

               (2)Ba cheart, dá bhrí sin, Prótacal 31 a ghabhann le Comhaontú LEE a leasú ionas go mbeifear in ann an comhar leathnaithe sin a chur ar siúl ó 1 Eanáir 2020,

               TAR ÉIS AN CINNEADH SEO A GHLACADH:

               Airteagal 1

               I míreanna 12 agus 14 d'Airteagal 7 de Phrótacal 31 a ghabhann le Comhaontú LEE, cuirtear na focail “2019 agus 2020” in ionad na bhfocal “agus 2019”.

               Airteagal 2

               Tiocfaidh an Cinneadh seo i bhfeidhm ar an lá tar éis an fhógra dheireanaigh faoi Airteagal 103(1) de Chomhaontú LEE
                  1*.

               Beidh feidhm aige ón 1 Eanáir 2020.

               Airteagal 3

               Foilseofar an Cinneadh seo i Roinn LEE, agus i bhForlíonadh LEE, d'Iris Oifigiúil an Aontais Eorpaigh.

               Arna dhéanamh sa Bhruiséil,

                  Thar ceann Chomhchoiste LEE

                  An tUachtarán

                  Rúnaithe

                  Chomhchoiste LEE

                     (1)
                  *
                        [Ní shonraítear aon cheanglais bhunreachtúla.]